[pic] | IL-KUMMISSJONI EWROPEA | Brussel 16.3.2011 KUMM(2011) 121 finali 2011/0058 (CNS) Proposta għal DIRETTIVA TAL-KUNSILL dwar Bażi għat-Taxxa Korporattiva Konsolidata Komuni (CCCTB) {SEG(2011) 315 finali}{SEG(2011) 316 finali} WERREJ MEMORANDUM TA' SPJEGAZZJONI 4 1. KUNTEST TAL-PROPOSTA 4 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 6 3. L-ELEMENTI LEGALI TAL-PROPOSTA 6 4. IMPLIKAZZJONI BAĠITARJA 6 DIRETTIVA TAL-KUNSILL dwar Bażi għat-Taxxa Korporattiva Konsolidata Komuni (CCCTB) 6 KAPITOLU I AMBITU 6 KAPITOLU II KUNĊETTI FUNDAMENTALI 6 KAPITOLU III GĦAŻLA TAS-SISTEMA PREVISTA MINN DIN ID-DIRETTIVA 6 KAPITOLU IV KALKOLAZZJONI TAL-BAŻI GĦAT-TAXXA 6 KAPITOLU V TEMPIŻMU U KWANTIFIKAZZJONI 6 KAPITOLU VI DEPREZZAMENT TAL-ASSI FISSI 6 KAPITOLU VII TELF 6 KAPITOLU VIII DISPOŻIZZJONIJIET DWAR ID-DĦUL U L-ĦRUĠ MIS-SISTEMA PREVISTA MINN DIN ID-DIRETTIVA 6 KAPITOLU IX KONSOLIDAMENT 6 KAPITOLU X DĦUL U TLUQ MILL-GRUPP 6 KAPITOLU XI RIORGANIZZAZZJONIJIET TAN-NEGOZJU 6 KAPITOLU XII NEGOZJATI BEJN IL-GRUPP U ENTITAJIET OĦRA 6 KAPITOLU XIII TRANŻAZZJONIJIET BEJN INTRAPRIŻI ASSOĊJATI 6 KAPITOLU XIV REGOLI KONTRA L-ABBUŻI 6 KAPITOLU XV ENTITAJIET TRASPARENTI 6 KAPITOLU XVI TQASSIM TAL-BAŻI GĦAT-TAXXA KONSOLIDATA 6 KAPITOLU XVII AMMINISTRAZZJONI U PROĊEDURI 6 KAPITOLU XVIII DISPOŻIZZJONIJIET FINALI 6 ANNESSI 6 ANNESS I 6 ANNESS II 6 ANNESS III 6 DIKJARAZZJONI FINANZJARJA LEĠIŻLATTIVA GĦALL-PROPOSTI 6 MEMORANDUM TA' SPJEGAZZJONI 1. KUNTEST TAL-PROPOSTA Il-Bażi għat-Taxxa Korporattiva Konsolidata Komuni (CCCTB) għandha l-għan li tneħħi xi impedimenti importanti għat-tkabbir fis-Suq Waħdieni. Fl-assenza ta' regoli komuni dwar it-taxxa korporattiva, l-interazzjoni tas-sistemi nazzjonali tat-taxxa ta' sikwit twassal għal tassazzjoni żejda u tassazzjoni doppja, u l-impriżi qed jiffaċċjaw piżijiet amministrattivi kbar u spejjeż kbar sabiex jikkonformaw mat-taxxa. Din is-sitwazzjoni toħloq diżinċentivi għall-investiment fl-UE u, b'riżultat ta' dan, tmur kontra l-prijoritajiet stabbiliti f'Ewropa 2020 – Strateġija għal tkabbir intelliġenti, sostenibbli u inklussiv[1]. Is-CCCTB hija inizjattiva importanti fit-triq lejn it-tneħħija tal-ostakli għat-tlestija tas-Suq Waħdieni[2] u ġiet identifikata fl-Istħarriġ Annwali tat-Tkabbir[3] bħala inizjattiva li ssaħħaħ it-tkabbir u li għandha ssir malajr sabiex jiġu stimulati t-tkabbir u l-ħolqien tal-impjiegi. L-approċċ komuni propost jiżgura l-konsistenza fis-sistemi nazzjonali tat-taxxa iżda ma jarmonizzax ir-rati tat-taxxa. Il-kompetizzjoni ġusta tar-rati tat-taxxa għandha tiġi inkoraġġita. Differenzi fir-rati jippermettu li ċertu grad ta' kompetizzjoni tat-taxxa jinżamm fis-suq intern u l-kompetizzjoni ġusta tat-taxxa bbażata fuq ir-rati toffri aktar trasparenza u tippermetti lill-Istati Membri jqisu kemm il-kompetittività tas-suq tagħhom u kif ukoll il-ħtiġijiet baġitarji tagħhom meta jistabbilixxu r-rati tat-taxxa tagħhom. Is-CCCTB huwa kompatibbli mar-rivalutazzjoni tas-sistemi tat-taxxa u l-moviment lejn taxxa aktar favorevoli għat-tkabbir u għall-ambjent li hi inkoraġġita fl-istrateġija Ewropa 2020. Fit-tfassil tal-bażi komuni, l-appoġġ għar-riċerka u l-iżvilupp kienu mira ewlenija tal-proposta. Taħt is-CCCTB, l-ispejjeż kollha relatati mar-riċerka u l-iżvilupp huma deduċibbli. Dan l-approċċ se jopera bħala inċentiva għall-kumpaniji li jagħżlu li jipparteċipaw fis-sistema sabiex ikomplu jinvestu fir-riċerka u l-iżvilupp. Safejn ikun hemm telf ekonomiku li jista' jiġi paċut fuq bażi transkonfinali, il-konsolidazzjoni taħt is-CCCTB għandha tendenza li tnaqqas il-bażi komuni. Madankollu, in ġenerali, il-bażi komuni twassal għal bażi medja tal-UE li tkun aktar wiesgħa minn dik kurrenti, l-aktar minħabba l-għażla miżmuma għad-deprezzament tal-assi. Ostakolu ewlieni fis-suq uniku llum jinvolvi l-ispejjeż kbar assoċjati mal-formalitajiet tal-ipprezzar tat-trasferimenti bl-użu tal-approċċ tad-distakkament. Minbarra dan, il-mod li bih gruppi integrati mill-qrib għandhom tendenza li jorganizzaw irwieħhom jindika b'mod qawwi li l-ipprezzar tranżazzjoni bi tranżazzjoni bbażat fuq il-prinċipju tad-distakkament jista' jkun li ma għadux l-aktar metodu xieraq għall-allokazzjoni tal-profitti. Il-possibiltà ta' tpaċija ta' telf transkonfinali hija possibbli biss f'numru limitat ta' ċirkostanzi fi ħdan l-UE, li jwassal għal tassazzjoni żejda għal kumpaniji involuti f'attivitajiet transkonfinali. Minbarra dan, in-netwerk ta' Konvenzjonijiet dwar it-Taxxa Doppja (DTCs) ma joffrix soluzzjoni xierqa għall-eliminazzjoni tat-taxxa doppja fis-suq uniku, billi huwa mfassal sabiex jopera f'kuntest bilaterali fil-livell internazzjonali, u mhux f'kuntest ta' integrazzjoni mill-qrib. Is-CCCTB hija sistema ta' regoli komuni għall-kalkolu tal-bażi tat-taxxa għall-kumpaniji li huma residenti għat-taxxa fl-UE u għall-fergħat li jinsabu fl-UE ta' kumpaniji ta' pajjiżi terzi. Speċifikament, il-qafas fiskali komuni jipprovdi għal regoli sabiex jiġu kkalkulati r-riżultati individwali tat-taxxa ta' kull kumpanija (jew fergħa), il-konsolidazzjoni ta' dawn ir-riżultati, fejn ikun hemm membri oħra tal-grupp, u t-tqassim tal-bażi konsolidata tat-taxxa għal kull Stat Membru eliġibbli. Is-CCCTB se jkun disponibbli għall-kumpaniji ta' kull daqs; l-MNEs ikunu meħlusa minn ċerti ostakli fiskali fis-suq uniku u l-SMEs jiffaċċjaw anqas spejjeż sabiex jikkonformaw meta jiddeċiedu li jespandu n-negozju tagħhom fi Stat Membru ieħor. Is-sistema hija fakultattiva. Ladarba mhux l-impriżi kollha jagħmlu negozju transkonfinali, is-CCCTB mhix se tisforza lil kumpaniji li mhumiex qed jippjanaw li jespandu 'l barra mit-territorju nazzjonali tagħhom sabiex iġorru l-ispejjeż sabiex jaqilbu għal sistema ġdida tat-taxxa. L-armonizzazzjoni se tinvolvi biss il-kalkolu tal-bażi tat-taxxa u mhix se tinterferixxi mal-kontijiet finanzjarji. Għaldaqstant, l-Istati Membri se jżommu r-regoli nazzjonali tagħhom dwar il-kontabilità finanzjarja u s-sistema tas-CCCTB se tintroduċi regoli awtonomi għall-komputazzjoni tal-bażi tat-taxxa għall-kumpaniji. Dawn ir-regoli ma għandhomx jaffettwaw it-tħejjija tal-kontijiet annwali jew konsolidati. Mhemm l-ebda ħsieb li l-armonizzazzjoni tiġi estiża għar-rati. Kull Stat Membru se jkun qed japplika r-rata tiegħu għas-sehem tiegħu tal-bażi tat-taxxa tal-kontribwenti. Taħt is-CCCTB, gruppi ta' kumpaniji jkollhom japplikaw sett uniku ta' regoli tat-taxxa madwar l-Unjoni u jkollhom x'jaqsmu biss ma' amministrazzjoni waħda tat-taxxa (one-stop-shop). Kumpanija li tagħżel is-CCCTB ma tibqax suġġetta għall-arranġamenti tat-taxxa korporattiva nazzjonali fir-rigward tal-kwistjonijiet kollha rregolati mir-regoli komuni. Kumpanija li ma tikkwalifikax għal, jew ma tagħżilx, is-sistema li tipprovdi għaliha d-Direttiva tas-CCCTB tibqa' suġġetta għar-regoli tat-taxxa korporattiva nazzjonali li jisgħu jinkludu skemi speċifiċi ta' inċentivi tat-taxxa favur ir-Riċerka u l-Iżvilupp. Impriżi li joperaw b'mod transkonfinali se jibbenefikaw ukoll kemm mill-introduzzjoni tal-kumpens transkonfinali għat-telf kif ukoll mit-tnaqqis tal-ispejjeż tal-konformità relatati mat-taxxa korporattiva. Li tkun permessa l-konsolidazzjoni immedjata tal-profitti u t-telf għall-kalkolu tal-bażijiet tat-taxxa madwar l-UE huwa pass lejn it-tnaqqis tat-tassazzjoni żejda f'sitwazzjonijiet transkonfinali u b'hekk lejn it-titjib tal-kundizzjonijiet ta' newtralità fiskali bejn l-attivitajiet domestiċi u transkonfinali sabiex b'hekk ikun jista' jiġi sfruttat aħjar il-potenzjal tas-Suq Intern. Kalkoli fuq kampjun ta' multinazzjonali tal-UE juru li, bħala medja, madwar 50% tal-gruppi multinazzjonali mhux finanzjarji u 17% tal-gruppi multinazzjonali finanzjarji jistgħu jibbenefikaw minn kumpens transkonfinali immedjat tat-telf. Benefiċċju kbir tal-introduzzjoni tas-CCCTB se jkun it-tnaqqis fl-ispejjeż tal-konformità għall-kumpaniji. L-evidenza tal-istħarriġ tindika tnaqqis fl-ispejjeż tal-konformità ta' madwar 7% taħt is-CCCTB. It-tnaqqis fl-ispejjeż tal-konformità reali u perċepiti huwa mistenni li jeżerċita influwenza sostanzjali fuq kemm l-impriżi huma kapaċi u lesti li jespandu barra minn pajjiżhom fit-tul u fuq perjodu ta' żmien medju. Is-CCCTB huwa mistenni li jttraduċi ruħu f'iffrankar sostanzjali f'ħin u nfiq għall-konformità fil-każ ta' kumpanija parent li tkun qed tistabbilixxi sussidjarju ġdid fi Stat Membru differenti. Fuq medja, l-esperti tat-taxxa li pparteċipaw fl-istudju stmaw li impriża kbira tonfoq aktar minn EUR 140 000 (0,23% tal-fatturat) f'infiq relatat mat-taxxa sabiex tiftaħ sussidjarja ġdida fi Stat Membru ieħor. Is-CCCTB se tnaqqas dawn l-ispejjeż b b'EUR 87 000 jew 62%. L-iffrankar għal impriża ta' daqs medju huwa saħansitra aktar sinifikanti, billi l-ispejjeż huma mistennija li jonqsu minn EUR 128 000 (0,55% tal-fatturat għal EUR 42 000 jew tnaqqis ta' 67%. Il-proposta se tkun ta' benefiċċju għal kumpaniji ta' kull daqs iżda hija partikolarment relevanti bħala parti mill-isforz sabiex l-SMEs jiġu appoġġjati u inkoraġġiti sabiex jibbenefikaw mis-Suq Uniku kif stabbilit fir-reviżjoni tal-Att dwar l-Impriżi ż-Żgħar (SBA) għall-Ewropa[4]. Is-CCCTB b'mod partikolari tikkontribwixxi għat-tnaqqis tal-ostakli tat-taxxa u l-piżijiet amministrattivi, u tagħmilha aktar sempliċi u irħas għall-SMEs sabiex jespandu l-attivitajiet tagħhom madwar l-UE. Is-CCCTB se tkun tfisser li l-SMEs li joperaw b'mod transkonfinali u jagħżlu li jipparteċipaw fis-sistema jkunu meħtieġa biss li jikkalkulaw il-bażi tat-taxxa korporattiva tagħhom skont sett wieħed ta' regoli. Is-CCCTB tikkumplimenta l-Kumpanija Privata Ewropea (SPE), li għadha qed tiġi diskussa fil-Kunsill. Qafas komuni għall-komputazzjoni tal-bażi tat-taxxa għall-kumpaniji fl-UE jkun partikolarment utli għall-SPEs li joperaw madwar l-Istati Membri. Il-proposta preżenti mhix maħsuba sabiex tinfluwenza d-dħul tat-taxxa u ġie analizzat l-impatt fuq id-distribuzzjoni tal-bażijiet tat-taxxa bejn l-Istati Membri tal-UE. Fil-fatt, l-impatt fuq id-dħul tal-Istati Membri fl-aħħar nett se jiddependi fuq għażliet ta' politika nazzjonali fir-rigward ta' adattamenti possibbli tat-taħlita ta' strumenti differenti tat-taxxa jew rati tat-taxxa applikati. F'dan ir-rigward huwa diffiċli li jiġu previsti l-impatti preċiżi fuq kull wieħed mill-Istati Membri. F'dan il-kuntest, bħala eċċezzjoni għall-prinċipju ġenerali, fejn l-eżitu tat-tqassim tal-bażi tat-taxxa bejn l-Istati Membri ma jirrappreżentax b'mod ġust il-grad tal-attività tan-negozju, klawsola ta' salvagwardja tipprovdi għal metodu alternattiv. Minbarra dan, id-Direttiva tinkludi klawsola għar-reviżjoni tal-impatti wara ħames snin mid-dħul fis-seħħ tad-Direttiva. Għall-Istati Membri, l-introduzzjoni ta' sistema fakultattiva naturalment se tkun tfisser li l-amministrazzjonijiet tat-taxxa jkollhom jamministraw żewġ skemi distinti tat-taxxa (is-CCCTB u t-taxxa fuq id-dħul korporattiva nazzjonali tagħhom). Iżda dan huwa kkumpensat mill-fatt li s-CCCTB se jfisser anqas opportunitajiet għal ippjanar tat-taxxa minn kumpaniji bl-użu ta' pprezzar tat-trasferimenti jew inkonsistenzi fis-sistemi tat-taxxa tal-Istati Membri. Se jkun hemm anqas tilwim li jinvolvi l-QEĠ jew il-proċedura ta' ftehim reċiproku fil-konvenzjonijiet dwar it-taxxa doppja. Sabiex l-amministrazzjonijiet tat-taxxa tal-Istati Membri jiġu megħjuna fil-perjodu ta' qabel l-implimentazzjoni tas-CCCTB, huwa ppjanat li l-programm FISCALIS EU jiġi mmobilizzat sabiex jgħin lill-Istati Membri fl-implimentazzjoni u l-amministrazzjoni tas-CCCTB. Il-proposta preżenti tinkludi sett sħiħ ta' regoli għat-taxxa korporattiva. Hija tidentifika min jista' jagħżel li jipparteċipa, kif tiġi kkalkulata l-bażi tat-taxxa u x'inhuwa l-perimetru u l-funzjonament tal-konsolidazzjoni. Hija tipprovdi wkoll għal regoli kontra l-abbuż, tiddefinixxi wkoll kif inhija maqsuma l-bażi konsolidata u kif is-CCCTB għandu jiġi amministrat mill-Istati Membri taħt approċċ ta' 'one-stop-shop'. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT (a) Konsultazzjonijiet Wara l-pubblikazzjoni tal-Istudju dwar it-Taxxa tal-Kumpaniji fl-2001, il-Kummissjoni mexxiet dibattitu pubbliku wiesa’ u għamlet sensiela ta’ konsultazzjonijiet. L-iżjed pass importanti f’dak il-proċess kien il-ħolqien ta’ Grupp ta’ Ħidma (CCCTB WG) magħmul minn esperti mill-amministrazzjonijiet fiskali tal-Istati Membri kollha. Is-CCCTB WG ġie mwaqqaf f’Novembru 2004 u ltaqa’ tlettax-il darba f’sessjonijiet plenarji sa April 2008. Barra minn hekk, kienu stabbiliti sitt sottogruppi sabiex jesploraw oqsma speċifiċi f’aktar dettall u jirrappurtaw lura lis-CCCTB WG. Ir-rwol tal-esperti nazzjonali kien limitat għall-għoti ta’ assistenza teknika u pariri lis-servizzi tal-Kummissjoni. Is-CCCTB WG iltaqa’ wkoll f’format estiż tliet darbiet (jiġifieri f’Diċembru 2005, 2006 u 2007) sabiex jippermetti lill-esperti u l-partijiet interessati prinċipali kollha min-negozju, il-professjonijiet u s-settur akkademiku jesprimu l-opinjonijiet tagħhom. Barra minn hekk, il-Kummissjoni kkonsultat b’mod informali, fuq bażi bilaterali, diversi assoċjazzjonijiet kummerċjali u professjonali. Xi wħud minn dawn il-gruppi ta’ interess ippreżentaw il-veduti tagħhom b’mod uffiċjali. Ġew ikkunsidrati wkoll ir-riżultati ta’ riċerka akkademika. Għalhekk, akkademiċi ewlenin ipprovdew lill-Kummissjoni l-intuwizzjonijiet tagħhom fir-rigward ta’ diversi aspetti tas-sistema. Il-Kummissjoni organizzat ukoll żewġ avvenimenti fi Brussell (April 2002) u Ruma (Diċembru 2003 mal-Presidenza Taljana). Fi Frar 2008, saret konferenza oħra fi Vjenna, sponsorizzata b’mod konġunt mill-Kummissjoni u istituzzjoni akkademika, li ddiskutiet fid-dettall diversi punti rilevanti għas-CCCTB. Fl-aħħar nett, fl-20 ta’ Ottubru 2010, il-Kummissjoni kkonsultat esperti mill-Istati Membri, in-negozju, think tanks u akkademiċi dwar ċerti suġġetti li s-servizzi tagħha kienu reġgħu kkunsidraw u żviluppaw aktar mill-aħħar laqgħa tas-CCCTB WG f’April 2008. (b) Valutazzjoni tal-Impatt Ġiet ippreparata Valutazzjoni dettaljata ħafna tal-Impatt. Hija tinkludi r-riżultati tal-istudji li ġejjin: (i) Analizzatur Ewropew tat-Taxxa (ETA); (ii) Studju ta' Price Waterhouse Cooper (PWC); (iii) bażi tad-dejta ta' Amadeus and Orbis; (iv) studju ta' Deloitte u (v) studju CORTAX. Ir-rapport isegwi l-Linji gwida tas-Segretarjat Ġenerali għall-Valutazzjonijiet tal-Impatt u b’hekk jipprovdi: (i) eżami tal-proċess ta’ konsultazzjoni; (ii) deskrizzjoni tal-problemi eżistenti; (iii) dikjarazzjoni tal-għanijiet tal-politika; u (iv) tqabbil ta’ għażliet alternattivi ta’ politika li jistgħu jilħqu l-għanijiet iddikjarati. B’mod partikolari, CCTB (bażi għat-taxxa komuni mingħajr konsolidament) u CCCTB (bażi għat-taxxa komuni b’konsolidament), kemm obbligatorji kif ukoll fakultattivi, huma suġġetti għall-analiżi u huma pparagunati l-impatti ekonomiċi, soċjali u ambjentali rispettivi tagħhom. Tqabbil tal-Opzjonijiet ta’ Politika Il-valutazzjoni tal-impatt tħares lejn opzjonijiet differenti bil-għan li ttejjeb il-pożizzjoni kompetittiva tal-kumpaniji Ewropej billi tagħtihom il-possibbiltà li jikkalkulaw il-profitti tagħhom madwar l-UE skont sett wieħed ta’ regoli u, b’hekk, jagħżlu ambjent legali li jissodisfa bl-aħjar mod il-ħtiġijiet kummerċjali tagħhom, filwaqt li jiġu eliminati l-ispejjeż fiskali relatati mal-eżistenza ta’ 27 sistema fiskali nazzjonali separati. Ir-rapport jikkunsidra 4 xenarji prinċipali ta’ politika, li huma pparagunati max-xenarju ta’ ‘l-ebda azzjoni’ jew tal-'istatus-quo' (opzjoni 1): (i) Bażi għat-Taxxa Korporattiva Komuni fakultattiva (CCTB fakultattiva): il-kumpaniji residenti fl-UE (u l-istabbilimenti permanenti sitwati fl-UE) ikollhom il-possibbiltà li jikkalkulaw il-bażi għat-taxxa tagħhom skont sett ta’ regoli komuni madwar l-Unjoni minflok xi waħda mis-27 sistema fiskali korporattiva nazzjonali. Il-'kontabilità separata' (jiġifieri l-ipprezzar ta’ tranżazzjoni skont il-prinċipju tad-distakkament) tibqa’ fis-seħħ għat-tranżazzjonijiet fi ħdan l-istess grupp, billi s-sistema ma tinvolvix konsolidament tar-riżultati tat-taxxa (opzjoni 2). (ii) Bażi għat-Taxxa Korporattiva Komuni obbligatorja (CCTB obbligatorja): il-kumpaniji residenti kollha fl-UE (u l-istabbilimenti permanenti sitwati fl-UE) li jikkwalifikaw ikunu meħtieġa jikkalkulaw il-bażi għat-taxxa tagħhom skont sett wieħed ta’ regoli komuni madwar l-Unjoni. Ir-regoli l-ġodda jieħdu post is-27 sistema fiskali korporattiva nazzjonali preżenti. Fin-nuqqas ta’ konsolidament, il-'kontabilità separata' tkompli tiddetermina l-allokazzjoni tal-profitt fit-tranżazzjonijiet fi ħdan l-istess grupp (opzjoni 3). (iii) Bażi għat-Taxxa Korporattiva Konsolidata Komuni fakultattiva (CCCTB fakultattiva): sett ta’ regoli komuni li jistabbilixxu bażi fiskali konsolidata għall-UE kollha tkun alternattiva għas-27 sistema fiskali korporattiva nazzjonali preżenti u l-użu ta’ ‘kontabilità separata’ fl-allokazzjoni tad-dħul lill-intrapriżi assoċjati. Għalhekk, ir-riżultati fiskali ta’ kull membru tal-grupp (jiġifieri kumpanija residenti fl-UE jew stabbiliment permanenti sitwat fl-UE) jingħaddu flimkien sabiex jiffurmaw bażi għat-taxxa konsolidata u jerġgħu jitqassmu skont mekkaniżmu ta’ qsim stabbilit minn qabel ibbażat fuq il-formula. F’dan ix-xenarju, il-kumpaniji residenti fl-UE u/jew l-istabbilimenti permanenti sitwati fl-UE, proprjetà ta’ kumpaniji residenti barra mill-UE, ikollhom id-dritt li japplikaw is-CCCTB, bil-kundizzjoni li jissodisfaw ir-rekwiżiti tal-eliġibilità għall-iffurmar ta’ grupp u l-membri kollha eliġibbli jagħżlu li japplikaw ir-regoli komuni (‘kollha ġewwa kollha barra’) (opzjoni 4). (iv) Bażi għat-Taxxa Korporattiva Konsolidata Komuni obbligatorja (CCCTB obbligatorja): il-kumpaniji residenti fl-UE u/jew l-istabbilimenti permanenti sitwati fl-UE li jkunu proprjetà ta’ kumpaniji residenti barra mill-UE jkunu meħtieġa li japplikaw ir-regoli tas-CCCTB sakemm ikunu ssodisfaw ir-rekwiżiti tal-eliġibilità għall-iffurmar ta’ grupp. Analiżi tal-Impatt Ir-riżultati ekonomiċi tal-Valutazzjoni tal-Impatt juru li t-tneħħija tal-ostakoli identifikati tat-taxxi korporattivi għandha tippermetti li n-negozji jagħmlu għażliet ekonomiċi aħjar u b’hekk ittejjeb l-effiċjenza globali tal-ekonomija. L-opzjonijiet għal CCCTB fakultattiva u obbligatorja t-tnejn se jwasslu għal benesseri daqsxejn aħjar. Is-CCCTB fakultattiva hija preferibbli għal numru ta’ raġunijiet. Iż-żewġ raġunijiet prinċipali vverifikati fil-Valutazzjoni tal-Impatt huma (i) l-impatt stmat fuq l-impjiegi huwa iżjed favorevoli u (ii) tiġi evitata l-bidla sfurzata minn kull kumpanija individwali fl-Unjoni għal metodu ġdid ta’ kif tiġi kkalkulata l-bażi għat-taxxa tagħha (irrispettivament minn jekk toperax f’iżjed minn Stat Membru wieħed). Ir-riformi analizzati huma potenzjalment assoċjati ma’ effetti dinamiċi importanti fuq perjodu fit-tul. It-tnaqqis fl-inċertezza u fl-ispejjeż (reali u perċepiti) li l-kumpaniji li joperaw f’aktar minn ġuriżdizzjoni waħda għandhom bħalissa, huwa l-mezz prinċipali li bih huma mistennija li jimmaterjalizzaw dawn l-effetti. Finalment, dan se jittraduċi ruħu f’żieda fl-investiment transkonfinali fi ħdan l-Unjoni, li tirriżulta mill-espansjoni ulterjuri ta’ intrapriżi Ewropej u ta’ intrapriżi multinazzjonali barranin kif ukoll mill-investiment de novo ta’ kumpaniji purament domestiċi fi Stati Membri oħra. B’mod partikolari, huwa probabbli li l-eliminazzjoni tal-ispejjeż addizzjonali għall-konformità assoċjata mal-obbligu ta’ konformità mar-regoli fiskali differenti madwar l-Unjoni u t-trattar ma’ iżjed minn amministrazzjoni fiskali waħda (il-prinċipju ta’ ‘one-stop-shop’) iżżid il-kapaċità tal-kumpaniji sabiex jespandu bejn il-fruntieri. Proġett bħal dan għandu jkun ta’ benefiċċju b’mod partikolari għall-intrapriżi żgħar u ta’ daqs medju li huma l-iżjed affettwati mill-ispejjeż għolja għall-konformità tas-sitwazzjoni preżenti. Għalkemm il-Valutazzjoni tal-Impatt tirrimarka li l-impatt finali tal-introduzzjoni ta’ CCCTB fuq id-dħul globali mit-taxxi jiddependi mill-għażliet ta’ politika tal-Istati Membri nfushom, huwa importanti li l-Istati Membri jagħtu attenzjoni mill-qrib lill-effetti fuq id-dħul, b’mod partikolari minħabba s-sitwazzjoni baġitarja diffiċli ħafna f’bosta Stati Membri. B'mod ġenerali, ir-regoli l-ġodda dwar il-bażi komuni jwasslu għal bażi medja tal-UE li tkun aktar wiesgħa minn dik kurrenti. Safejn ikun hemm telf ekonomiku x'jiġi paċut fuq bażi transkonfinali, il-konsolidazzjoni taħt is-CCCTB għandha t-tendenza li tnaqqas il-bażi komuni. Fil-fatt, l-impatt fuq id-dħul tal-Istati Membri fl-aħħar mill-aħħar se jiddependi fuq l-għażliet nazzjonali ta' politika fir-rigward tal-adattamenti possibbli tat-taħlita ta' strumenti differenti tat-taxxa jew rati tat-taxxa applikati. F'dan ir-rigward, huwa diffiċli li jiġu previsti l-impatti preċiżi fuq kull wieħed mill-Istati Membri. Madankollu, id-Direttiva tinkludi klawsola sabiex jiġu reveduti l-impatti wara ħames snin. 3. L-ELEMENTI LEGALI TAL-PROPOSTA (a) Il-Bażi Legali Il-leġiżlazzjoni dwar it-taxxa diretta taqa’ fl-ambitu tal-Artikolu 115 tat-Trattat dwar il-Funzjonament tal-UE (TFEU). Il-klawsola tistipula li l-miżuri legali tal-approssimazzjoni skont dak l-artikolu għandhom jingħataw il-forma legali ta’ Direttiva. (b) Is-Sussidjaretà Din il-proposta tikkonforma mal-prinċipju tas-Sussidjaretà. Is-sistema tas-CCCTB għandha l-għan li tindirizza l-ostakoli fiskali, li jirriżultaw prinċipalment mill-frammentazzjoni tal-Unjoni f’27 sistema fiskali differenti, li n-negozji jiffaċċjaw meta joperaw fis-suq waħdieni. L-azzjoni mhux ikkoordinata, ippjanata u implimentata minn kull Stat Membru b’mod individwali, tkun tirriproduċi s-sitwazzjoni preżenti, billi l-kumpaniji xorta jkunu jridu jittrattaw ma’ numru ugwali ta’ amministrazzjonijiet fiskali daqs in-numru ta’ Stati Membri li fihom ikunu soġġetti għat-taxxa. Ir-regoli stipulati f’din il-proposta, bħall-għajnuna għat-telf transkonfinali u r-ristrutturar ħieles mit-taxxa ta’ gruppi, ma jkunux effettivi u x’aktarx li joħolqu tfixkil għas-suq, b’mod partikolari taxxa doppja jew l-ebda taxxa, kieku kull Stat Membru kellu japplika s-sistema partikolari tiegħu. Ir-regoli nazzjonali differenti għall-qsim tal-profitti lanqas ma jtejbu l-proċess preżenti - diġà kumpless - tal-allokazzjoni tal-profitti tan-negozju bejn l-intrapriżi assoċjati. In-natura tas-suġġett titlob approċċ komuni. Sett wieħed ta’ regoli għall-komputazzjoni, il-konsolidament u l-qsim tal-bażi għat-taxxa tal-intrapriżi assoċjati madwar l-Unjoni huwa mistenni li jnaqqas it-tfixkil tas-suq ikkawżat mill-interazzjoni preżenti ta’ 27 reġim fiskali nazzjonali. Barra minn hekk, l-elementi kostitwenti tas-sistema, speċjalment il-kumpens għat-telf transkonfinali, it-trasferimenti ħielsa mit-taxxa ta’ assi fi ħdan il-grupp u l-allokazzjoni tal-bażi għat-taxxa tal-grupp permezz ta’ formula, jistgħu jiġu materjalizzati biss taħt qafas regolatorju komuni. Għalhekk, iridu jitfasslu regoli komuni ta’ proċedura amministrattiva sabiex il-prinċipju ta’ amministrazzjoni ‘one-stop-shop’ ikun jista’ jiffunzjona. Din il-proposta hija limitata sabiex jiġu miġġielda l-ostakoli fiskali kkawżati mid-differenzi tas-sistemi nazzjonali fil-komputazzjoni tal-bażi għat-taxxa bejn intrapriżi assoċjati. Il-ħidma li segwiet l-Istudju dwar it-Taxxi tal-Kumpaniji identifikat li l-aħjar riżultati fl-indirizzar ta’ dawk l-ostakoli jinkisbu jekk il-komputazzjoni tal-bażi għat-taxxa korporattiva u l-konsolidament transkonfinali jkunu regolati minn qafas komuni. Fil-fatt, dawn il-kwistjonijiet jistgħu jiġu indirizzati biss billi tiġi stabbilita leġiżlazzjoni fil-livell tal-Unjoni, billi huma ta’ natura prinċipalment transkonfinali. Din il-proposta għalhekk hija ġustifikata b’referenza għall-prinċipju tas-Sussidjaretà minħabba li azzjoni individwali mill-Istati Membri ma jirnexxilhiex tikseb ir-riżultati maħsuba. (c) Il-Proporzjonalità Din il-proposta, billi hija fformulata bħala sistema fakultattiva, tirrappreżenta l-iżjed risposta proporzjonata għall-problemi identifikati. Hija ma tisfurzax lill-kumpaniji li ma jkollhomx il-ħsieb li jmorru f’pajjiż ieħor jerfgħu l-ispiża amministrattiva mhux meħtieġa tal-implimentazzjoni tar-regoli komuni fin-nuqqas ta’ xi benefiċċji reali. L-inizjattiva preżenti hija mistennija li toħloq kundizzjonijiet aktar favorevoli għall-investiment fis-suq waħdieni, billi l-ispejjeż għall-konformità fiskali għandhom ikunu mistennija li jonqsu. Barra minn hekk, il-kumpaniji x’aktarx li jiksbu vantaġġi konsiderevoli mit-tneħħija tal-formalitajiet fl-ipprezzar tat-trasferimenti, il-possibbiltà li jittrasferixxu t-telf bejn il-fruntieri nazzjonali fi ħdan l-istess grupp kif ukoll minn riorganizzazzjonijiet ħielsa mit-taxxi fi ħdan il-grupp. L-impatt pożittiv għandu jkun akbar mill-ispejjeż finanzjarji u amministrattivi addizzjonali possibbli li l-awtoritajiet fiskali nazzjonali jkollhom jagħmlu sabiex jimplimentaw is-sistema fl-ewwel stadju. Il-miżuri stipulati f’din il-proposta huma kemm adattati kif ukoll meħtieġa sabiex jintlaħaq l-għan mixtieq (jiġifieri proporzjonati). Huma jirrigwardaw prinċipalment l-armonizzazzjoni tal-bażi għat-taxxa korporattiva, li hija prerekwiżit sabiex jiġu kkontrollati l-ostakoli fiskali identifikati u jiġu korretti l-elementi li jfixklu s-suq waħdieni. F’dan ir-rigward, għandu jiġi ċċarat ukoll li din il-proposta ma tinvolvi l-ebda armonizzazzjoni tar-rati tat-taxxa (jew l-istabbiliment ta’ rata minima tat-taxxa). Fil-fatt, l-istabbiliment tar-rati huwa ttrattat bħala kwistjoni inerenti fis-sovranità fiskali tal-Istati Membri u għalhekk tħalla sabiex jiġi indirizzat permezz tal-leġiżlazzjoni nazzjonali. 4. IMPLIKAZZJONI BAĠITARJA Din il-proposta għal Direttiva ma għandha l-ebda implikazzjoni baġitarja għall-Unjoni Ewropea. 2011/0058 (CNS) Proposta għal DIRETTIVA TAL-KUNSILL dwar Bażi għat-Taxxa Korporattiva Konsolidata Komuni (CCCTB) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 115 tiegħu, Wara li kkunsidra l-proposta mill-Kummissjoni, Wara t-trażmissjoni tal-abbozz ta’ att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[5], Wara li kkunsidra l-opinjoni tal-Kumitat Ekonomiku u Soċjali Ewropew[6], Filwaqt li aġixxa skont proċedura leġiżlattiva speċjali, Billi: 1. Il-kumpaniji li jfittxu li jagħmlu negozju bejn il-fruntieri fi ħdan l-Unjoni jiltaqgħu ma’ ostakoli serji u tfixkil tas-suq minħabba l-eżistenza ta’ 27 sistema fiskali korporattiva differenti. Dawn l-ostakoli u tfixkil jimpedixxu l-funzjonament korrett tas-suq intern. Huma joħolqu diżinċentivi għall-investiment fl-Unjoni u jmorru kontra l-prijoritajiet stabbiliti fil-Komunikazzjoni adottata mill-Kummissjoni fit-3 ta’ Marzu 2010 bl-isem Ewropa 2020 – Strateġija għal tkabbir intelliġenti, sostenibbli u inklussiv[7]. Huma ma jaqblux ukoll mar-rekwiżiti ta’ ekonomija soċjali tas-suq kompetittiva ħafna. 2. L-ostakoli fiskali għall-kummerċ transkonfinali huma partikolarment severi għall-intrapriżi żgħar u ta’ daqs medju, li ħafna drabi ma għandhomx ir-riżorsi sabiex isolvu l-ineffiċjenzi tas-suq. 3. In-netwerk ta’ konvenzjonijiet dwar it-taxxa doppja bejn l-Istati Membri ma joffrix soluzzjoni adegwata. Il-leġiżlazzjoni eżistenti tal-Unjoni dwar kwistjonijiet relatati mat-taxxa korporattiva tindirizza biss numru żgħir ta’ problemi speċifiċi. 4. Sistema li tippermetti lill-kumpaniji jittrattaw lill-Unjoni bħala suq wieħed għall-finijiet tat-taxxa korporattiva tiffaċilita l-attività transkonfinali għall-kumpaniji residenti fl-Unjoni u tippromwovi l-mira li l-Unjoni ssir post aktar kompetittiv għall-investiment b’mod internazzjonali. Sistema bħal din tista’ tinkiseb l-aħjar billi gruppi ta’ kumpaniji bi preżenza taxxabbli f’iżjed minn Stat Membru wieħed ikunu jistgħu jirranġaw l-affarijiet fiskali tagħhom fl-Unjoni skont sett wieħed ta’ regoli għall-kalkolu tal-bażi għat-taxxa u jittrattaw ma’ amministrazzjoni fiskali waħda (‘one-stop-shop’). Dawn ir-regoli għandhom isiru disponibbli wkoll għal entitajiet soġġetti għat-taxxa korporattiva fl-Unjoni li ma jiffurmawx parti minn grupp. 5. Billi d-differenzi fir-rati ta’ tassazzjoni ma joħolqux l-istess ostakoli, is-sistema (il-Bażi għat-Taxxa Korporattiva Konsolidata Komuni (CCCTB)) mhux bilfors taffettwa d-diskrezzjoni tal-Istati Membri fir-rigward tar-rata(i) nazzjonali tagħhom ta’ tassazzjoni għall-kumpaniji. 6. Il-konsolidament huwa element essenzjali ta’ tali sistema, billi l-ostakoli fiskali prinċipali li jiffaċċjaw il-kumpaniji fl-Unjoni jistgħu jiġu indirizzati biss b’dak il-mod. Huwa jelimina l-formalitajiet tal-ipprezzar tat-trasferimenti u t-taxxa doppja fi ħdan il-grupp. Barra minn hekk, it-telf li jagħmlu l-kontribwenti jiġi awtomatikament paċut kontra l-profitti ġġenerati minn membri oħra tal-istess grupp. 7. Il-konsolidament bilfors jinvolvi regoli għat-tqassim tar-riżultat bejn l-Istati Membri li fihom ikunu stabbiliti l-membri tal-grupp. 8. Billi sistema bħal din hija mfassla prinċipalment biex taqdi l-ħtiġijiet tal-kumpaniji li joperaw b'mod transkonfinali, hija għandha tkun skema fakultattiva, li takkumpanja s-sistemi fiskali korporattivi nazzjonali eżistenti. 9. Is-sistema (il-Bażi għat-Taxxa Korporattiva Konsolidata Komuni (CCCTB)) għandha tikkonsisti minn sett ta’ regoli komuni għall-komputazzjoni tal-bażi għat-taxxa tal-kumpaniji bla ħsara għar-regoli stabbiliti fid-Direttivi tal-Kunsill 78/660/KEE[8] u 83/349/KEE[9] u r-Regolament tal-Parlament Ewropew u tal-Kunsill 1606/2002/KE[10]. 10. Id-dħul kollu għandu jkun taxxabbli sakemm ma jkunx eżentat b’mod espliċitu. 11. Id-dħul li jikkonsisti f’dividendi, ir-rikavat mid-disponiment ta’ ishma miżmuma ta' kumpanija barra l-grupp u l-profitti tal-istabbilimenti permanenti barranin għandhom ikunu eżentati. Fl-għoti ta’ ħelsien mit-taxxa doppja, ħafna Stati Membri jeżentaw id-dividendi u r-rikavat mid-disponimenti tal-ishma billi dan jevita l-ħtieġa li jiġi kkalkulat id-dritt tal-kontribwent għal kreditu għat-taxxa mħallsa f’pajjiż ieħor, b’mod partikolari fejn tali dritt irid iqis it-taxxa korporattiva mħallsa mill-kumpanija li tqassam id-dividendi. L-eżenzjoni tad-dħul miksub f’pajjiż ieħor tissodisfa l-istess ħtieġa għas-sempliċità. 12. Id-dħul li jikkonsisti f’imgħax u ħlasijiet ta’ drittijiet dovuti għall-użu ta' proprjetà intellettwali għandu jkun taxxabbli, bi kreditu għat-taxxa minn ras il-għajn imħallsa fuq tali pagamenti. Kuntrarju għall-każ tad-dividendi, ma hemm l-ebda diffikultà biex jiġi kkalkulat tali kreditu. 13. Id-dħul taxxabbli għandu jitnaqqas bl-ispejjeż tan-negozju u ċerti elementi oħra. L-ispejjeż kummerċjali deduċibbli għandhom normalment jinkludu l-ispejjeż kollha relatati mal-bejgħ u l-ispejjeż marbuta mal-produzzjoni, il-manutenzjoni u l-assigurazzjoni tad-dħul. It-tnaqqis għandu jiġi estiż għall-ispejjeż tar-riċerka u l-iżvilupp u l-ispejjeż magħmula fil-kisba tal-ekwità u d-dejn għall-finijiet tan-negozju. Għandu jkun hemm ukoll lista ta’ spejjeż mhux deduċibbli. 14. L-assi fissi għandhom ikunu deprezzabbli għall-finijiet tat-taxxa, suġġett għal ċerti eċċezzjonijiet. L-assi tanġibbli u mhux tanġibbli ta’ ħajja twila għandhom jiġu deprezzati b’mod individwali, filwaqt li l-oħrajn għandhom jitpoġġew fi grupp. Id-deprezzament fi grupp iħaffef l-affarijiet kemm għall-awtoritajiet fiskali kif ukoll għall-kontribwenti billi jevita l-ħtieġa li tiġi stabbilita u miżmuma lista ta’ kull tip individwali ta’ ass fiss u l-ħajja utli tiegħu. 15. Il-kontribwenti għandhom jitħallew jirriportaw it-telf b’mod indefinit, iżda ma għandu jiġi permess l-ebda trasferiment lura tat-telf. Billi r-riport tat-telf huwa maħsub biex jassigura li kontribwent iħallas it-taxxa fuq id-dħul reali tiegħu, ma hemm l-ebda raġuni sabiex jitpoġġa limitu ta’ żmien fuq ir-riport. It-trasferiment lura tat-telf huwa relattivament rari fil-prattika tal-Istati Membri, u jwassal għal kumplessità eċċessiva. 16. L-eliġibilità għall-konsolidament (sħubija fi grupp) għandha tiġi determinata skont test f’żewġ partijiet ibbażat fuq (i) il-kontroll (iżjed minn 50% tad-drittijiet tal-vot) u (ii) is-sjieda (iżjed minn 75% tal-ekwità) jew id-drittijiet għall-profitti (iżjed minn 75% tad-drittijiet li jagħtu dritt għall-profitt). Test bħal dan jassigura livell għoli ta’ integrazzjoni ekonomika bejn il-membri tal-grupp, kif indikat minn relazzjoni ta’ kontroll u livell għoli ta’ parteċipazzjoni. Iż-żewġ limiti għandhom jintlaħqu matul is-sena fiskali kollha; inkella, il-kumpanija għandha titlaq mill-grupp immedjatament. Għandu jkun hemm ukoll rekwiżit minimu ta’ disa’ xhur għas-sħubija fil-grupp. 17. Għandhom jiġu stabbiliti regoli għar-riorganizzazzjonijiet tan-negozji sabiex jipproteġu d-drittijiet fiskali tal-Istati Membri b’mod ekwu. Meta kumpanija tissieħeb fil-grupp, it-telf kummerċjali ta’ qabel il-konsolidament għandu jiġi riportat sabiex jiġi paċut mas-sehem imqassam tal-kontribwent. Meta kumpanija titlaq mill-grupp, ma għandu jiġi allokat lilha l-ebda telf li jkun sar matul il-perjodu ta’ konsolidament. Jista’ jsir aġġustament fir-rigward tal-qligħ kapitali meta jsir disponiment ta’ ċerti assi fi żmien perjodu qasir wara dħul jew il-ħruġ minn grupp. Il-valur tal-assi intanġibbli ġġenerati mill-kumpanija nnifisha għandu jiġi stmat fuq il-bażi ta’ mudell xieraq, jiġifieri l-ispejjeż fuq ir-riċerka u l-iżvilupp, it-tqegħid fis-suq u r-reklamar matul perjodu speċifikat. 18. Meta jiġu ċċarġjati taxxi minn ras il-għajn fuq l-imgħax u l-ħlasijiet ta’ drittijiet dovuti għall-użu ta' proprjetà intellettwali mill-kontribwenti, ir-rikavat ta’ dawk it-taxxi għandu jinqasam skont il-formula ta’ dik is-sena fiskali. Meta jiġu ċċarġjati taxxi minn ras il-għajn fuq dividendi distribwiti mill-kontribwenti, ir-rikavat ta’ dawk it-taxxi ma għandux jinqasam billi, kuntrarju għall-imgħax u d-drittijiet dovuti għall-użu ta' proprjetà intellettwali, id-dividendi ma jkunux wasslu għal tnaqqis preċedenti li jkun inġarr mill-kumpaniji kollha tal-grupp. 19. It-tranżazzjonijiet bejn kontribwent u intrapriża assoċjata li ma tkunx membru tal-istess grupp għandhom ikunu soġġetti għal aġġustamenti tal-prezzijiet skont il-prinċipju tad-distakkament, li huwa prinċipju applikat b’mod ġenerali. 20. Is-sistema għandha tinkludi regola ġenerali kontra l-abbużi, supplimentata b’miżuri sabiex jiġu kkontrollati tipi speċifiċi ta’ prattiċi abbużivi. Dawn il-miżuri għandhom jinkludu limitazzjonijiet fuq it-tnaqqis tal-imgħax imħallas lil intrapriżi assoċjati residenti għal finijiet ta’ taxxa f’pajjiż ta’ taxxi baxxi barra l-Unjoni li ma jiskambjax informazzjoni mal-Istat Membru tal-kontribwent fuq il-bażi ta’ ftehim paragunabbli mad-Direttiva tal-Kunsill 2011/16/UE[11] dwar għajnuna reċiproka mill-awtoritajiet kompetenti tal-Istati Membri fil-qasam tat-tassazzjoni diretta u t-tassazzjoni tal-primjums tal-assigurazzjoni[12] u regoli dwar il-kumpaniji barranin ikkontrollati. 21. Il-formula għat-tqassim tal-bażi għat-taxxa konsolidata għandha tinkludi tliet fatturi mogħtija l-istess piż (ħaddiema, assi u bejgħ). Il-fattur tal-ħaddiema għandu jiġi kkalkulat fuq il-bażi tas-salarji u n-numru ta’ impjegati (kull element jgħodd in-nofs). Il-fattur tal-assi għandu jikkonsisti mill-assi tanġibbli fissi kollha. L-assi intanġibbli u finanzjarji għandhom jiġu esklużi mill-formula minħabba n-natura mobbli tagħhom u r-riskji ta’ tidwir mas-sistema. L-użu ta’ dawn il-fatturi jagħti piż xieraq lill-interessi tal-Istat Membru tal-oriġini. Fl-aħħar nett, għandu jitqies il-bejgħ sabiex tkun assigurata parteċipazzjoni ġusta tal-Istat Membru ta’ destinazzjoni. Dawn il-fatturi u piżijiet għandhom jassiguraw li l-profitti jiġu intaxxati fil-post fejn jinkisbu. B'eċċezzjoni għall-prinċipju ġenerali, fejn l-eżitu tat-tqassim ma jirrappreżentax b'mod ġust il-livell ta' attività tan-negozju, klawsola ta' salvagwardja tipprovdi għal metodu alternattiv. 22. Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data[13] tapplika għall-ipproċessar tad-dejta personali li jsir fil-qafas ta’ din id-Direttiva. 23. Gruppi ta’ kumpaniji għandhom ikunu kapaċi jittrattaw ma’ amministrazzjoni fiskali waħda (‘awtorità fiskali prinċipali’), li għandha tkun dik tal-Istat Membru li fih tkun residenti l-kumpanija holding tal-grupp (‘kontribwent prinċipali’) għall-finijiet tat-taxxa. Din id-Direttiva għandha tistabbilixxi wkoll regoli proċedurali għall-amministrazzjoni tas-sistema. Hija għandha tipprovdi wkoll għal mekkaniżmu ta’ deċiżjonijiet bil-quddiem. L-awditi għandhom jinbdew u jkunu kkoordinati mill-awtorità fiskali prinċipali iżda l-awtoritajiet ta’ kwalunkwe Stat Membru li fih ikun suġġett għat-taxxa membru tal-grupp jistgħu jitolbu li jinbeda awditu. L-awtorità kompetenti tal-Istat Membru li fih ikun residenti jew stabbilit membru tal-grupp tista’ tisfida deċiżjoni tal-awtorità fiskali prinċipali fir-rigward tal-avviż ta’ għażla jew ta’ valutazzjoni emendata quddiem il-qrati tal-Istat Membru tal-awtorità fiskali prinċipali. Il-kwistjonijiet bejn il-kontribwenti u l-awtoritajiet fiskali għandhom jiġu ttrattati minn organu amministrattiv li jkun kompetenti biex jisma’ l-appelli fl-ewwel istanza skont il-liġi tal-Istat Membru tal-awtorità fiskali prinċipali. 24. Il-Kummissjoni għandu jkollha s-setgħa li tadotta atti delegati skont l-Artikolu 290 tat-Trattat dwar il-Funzjonament tal-Unjoni Ewropea bil-għan li taddatta l-Annessi sabiex jinkludu t-tibdil fil-liġijiet tal-Istati Membri rigward il-forom ta’ kumpaniji u t-taxxi korporattivi u taġġorna l-lista tat-taxxi mhux deduċibbli kif ukoll tistabbilixxi regoli dwar id-definizzjoni tas-sjieda legali u ekonomika fir-rigward tal-assi mikrija u l-kalkolu tal-elementi tal-kapital u tal-imgħax tal-ħlasijiet tal-kiri u tal-bażi għad-deprezzament ta’ ass mikri. Huwa neċessarju li l-poteri jiġu delegati lill-Kummissjoni għal żmien indeterminat, sabiex, jekk ikun meħtieġ, ir-regoli jkunu jistgħu jiġu aġġustati. 25. Sabiex ikunu assigurati kundizzjonijiet uniformi għall-implimentazzjoni ta’ din id-Direttiva fir-rigward tal-adozzjoni annwali ta’ lista ta’ forom ta’ kumpaniji ta’ pajjiżi terzi li jissodisfaw ir-rekwiżiti stipulati f’din id-Direttiva, li jistabbilixxu regoli għall-kalkolazzjoni tal-fatturi tal-ħaddiema, tal-assi u tal-bejgħ, l-allokazzjoni tal-impjegati u salarji, l-assi u l-bejgħ lill-fattur rispettiv kif ukoll l-istima tal-assi għall-fattur tal-assi u l-adozzjoni ta’ forma standard ta’ avviż tal-għażla u ta’ regoli dwar is-sottomissjoni elettronika, dwar il-forma tad-dikjarazzjoni tat-taxxa, dwar il-forma tad-dikjarazzjoni tat-taxxa konsolidata u dwar id-dokumentazzjoni meħtieġa ta’ sostenn, il-poteri għandhom jingħataw lill-Kummissjoni. Dawn il-poteri għandhom jiġu eżerċitati skont ir-Regolament (UE) 182/2011 tal-Parlament Ewropew u tal-Kunsill tat-28 ta' Frar 2011 li jistabbilixxi r-regoli u l-prinċipji ġenerali rigward il-mekkaniżmi għall-kontroll mill-Istati Membri tal-eżerċizzju tal-poteri ta’ implimentazzjoni mill-Kummissjoni[14]. 26. L-għan ta’ din id-Direttiva ma jistax jintlaħaq b’mod suffiċjenti permezz ta’ azzjoni individwali mwettqa mill-Istati Membri minħabba n-nuqqas ta’ koordinazzjoni bejn is-sistemi fiskali nazzjonali. Minħabba li l-ineffiċjenzi tas-suq intern joħolqu prinċipalment problemi ta’ natura transkonfinali, il-miżuri ta’ rimedju jridu jiġu adottati fil-livell tal-Unjoni. Tali approċċ huwa skont il-prinċipju tas-sussidjaretà, kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stipulat f’dak l-Artikolu, din id-Direttiva ma tmurx lil hinn minn dak li hu meħtieġ sabiex jintlaħaq dak il-għan, 27. Il-Kummissjoni għandha tirrevedi l-applikazzjoni tad-Direttiva wara perjodu ta' ħames snin u li l-Istati Membri għandhom jappoġġjaw lill-Kummissjoni billi jipprovdu input xieraq għal dan l-eżerċizzju. ADOTTAT DIN ID-DIRETTIVA: KAPITOLU IAMBITU Artikolu 1 Ambitu Din id-Direttiva tistabbilixxi sistema għal bażi komuni għat-tassazzjoni ta’ ċerti kumpaniji u gruppi ta’ kumpaniji u tistipula regoli relatati mal-kalkolazzjoni u l-użu ta’ dik il-bażi. Artikolu 2 Kumpaniji eliġibbli 1. Din id-Direttiva għandha tapplika għal kumpaniji stabbiliti skont il-liġijiet ta’ Stat Membru meta jiġu ssodisfati ż-żewġ kundizzjonijiet li ġejjin: (a) il-kumpanija tieħu waħda mill-forom elenkati fl-Anness I; (b) il-kumpanija tkun suġġetta għal waħda mit-taxxi korporattivi elenkati fl-Anness II jew għal taxxa simili li tiddaħħal wara. 2. Din id-Direttiva għandha tapplika għal kumpaniji stabbiliti skont il-liġijiet ta’ pajjiż terz fejn jiġu ssodisfati ż-żewġ kundizzjonijiet li ġejjin: (a) il-kumpanija jkollha forma simili għal waħda mill-forom elenkati fl-Anness I; (b) il-kumpanija tkun soġġetta għal waħda mit-taxxi korporattivi elenkati fl-Anness II. 3. Il-Kummissjoni tista’ tadotta atti delegati skont l-Artikolu 125 u suġġett għall-kundizzjonijiet tal-Artikoli 128, 129 u 130 bil-għan li temenda l-Anness I u II u biex tqis it-tibdil fil-liġijiet tal-Istati Membri rigward il-forom tal-kumpaniji u t-taxxi korporattivi. Artikolu 3 Forom ta’ kumpaniji eliġibbli ta’ pajjiżi terzi 1. Kull sena l-Kummissjoni għandha tadotta lista ta’ forom ta’ kumpaniji ta’ pajjiżi terzi li għandhom jitqiesu li jissodisfaw ir-rekwiżiti stipulati fl-Artikolu 2(2)(a). Dak l-att ta’ implimentazzjoni għandu jiġi adottat skont il-proċedura ta’ eżami msemmija fl-Artikolu 131(2). 2. Il-fatt li forma ta’ kumpanija ma tkunx inkluża fil-lista ta’ forom ta’ kumpaniji ta’ pajjiżi terzi msemmija fil-paragrafu 1 ma għandhiex teskludi l-applikazzjoni ta’ din id-Direttiva għal dik il-forma. KAPITOLU IIKUNĊETTI FUNDAMENTALI Artikolu 4 Definizzjonijiet Għall-finijiet ta’ din id-Direttiva, għandhom japplikaw id-definizzjonijiet li ġejjin: (1) ‘kontribwent’ ifisser kumpanija li tkun għażlet li tapplika s-sistema prevista minn din id-Direttiva; (2) ‘kontribwent waħdieni’ jfisser kontribwent li ma jissodisfax ir-rekwiżiti għal konsolidament; (3) ‘mhux kontribwent’ tfisser kumpanija li ma tkunx eliġibbli biex tagħżel jew li ma tkunx għażlet li tapplika s-sistema prevista minn din id-Direttiva; (4) ‘kontribwent residenti’ jfisser kontribwent li jkun residenti għall-finijiet tat-taxxa fi Stat Membru skont l-Artikolu 6(3) u (4); (5) ‘kontribwent mhux residenti’ jfisser kontribwent li ma jkunx residenti għall-finijiet tat-taxxa fi Stat Membru skont l-Artikolu 6(3) u (4); (6) ‘kontribwent prinċipali’ jfisser: (a) kontribwent residenti, fejn huwa jifforma grupp mas-sussidjarji li jikkwalifikaw tiegħu, l-istabbilimenti permanenti tiegħu li jinsabu fi Stati Membri oħra jew stabbiliment permanenti wieħed jew aktar ta’ sussidjarju li jikkwalifika residenti f’pajjiż terz; jew (b) il-kontribwent residenti magħżul mill-grupp fejn dan ikun kompost minn żewġ kontribwenti residenti jew aktar li jkunu sussidjarji li jikkwalifikaw immedjati tal-istess kumpanija holding residenti f’pajjiż terz; jew (c) kontribwent residenti li jkun is-sussidjarju li jikkwalifika ta’ kumpanija holding f’pajjiż terz, fejn dak il-kontribwent residenti jifforma grupp ma’ stabbiliment permanenti wieħed jew aktar biss tal-kumpanija holding tiegħu; jew (d) l-istabbiliment permanenti magħżul minn kontribwent mhux residenti li jifforma grupp fir-rigward biss tal-istabbiliment permanenti tiegħu li jinsab f’żewġ Stati Membri jew aktar. (7) ‘membru tal-grupp’ ifisser kwalunkwe kontribwent li jappartjeni għall-istess grupp, kif definit fl-Artikoli 54 u 55. Fejn kontribwent iżomm stabbiliment wieħed jew aktar fi Stat Membru differenti minn dak fejn ikun hemm il-ġestjoni u kontroll ċentrali tiegħu, kull stabbiliment permanenti għandu jiġi ttrattat bħala membru tal-grupp; (8) ‘dħul’ ifisser ir-rikavat mill-bejgħ jew minn kwalunkwe tranżazzjoni oħra, wara li titnaqqas it-taxxa fuq il-valur miżjud u taxxi u dazji oħra miġbura f’isem aġenziji governattivi, kemm ta’ natura monetarja kif ukoll ta’ natura mhux monetarja, inkluż ir-rikavat mid-disponiment ta’ assi u drittijiet, imgħax, dividendi u distribuzzjonijiet oħra ta’ profitti, ir-rikavat minn likwidazzjoni, drittijiet dovuti għall-użu ta' proprjetà intellettwali, sussidji u għotjiet, rigali riċevuti, kumpens u ħlasijiet ex-gratia. Id-dħul għandu jinkludi wkoll ir-rigali mhux monetarji magħmula minn kontribwent. Id-dħul ma għandux jinkludi l-ekwità miksuba mill-kontribwent jew id-dejn imħallas lura lilu; (9) ‘profitt’ ifisser eċċess ta’ dħul fuq l-ispejjeż deduċibbli u elementi oħra deduċibbli f’sena fiskali; (10) ‘telf’ ifisser eċċess ta’ spejjeż deduċibbli u elementi oħra deduċibbli fuq id-dħul f’sena fiskali; (11) ‘bażi għat-taxxa konsolidata’ tfisser ir-riżultat tal-għadd tal-bażijiet għat-taxxa tal-membri kollha tal-grupp ikkalkulati skont l-Artikolu 10; (12) ‘sehem imqassam’ ifisser il-porzjon tal-bażi għat-taxxa konsolidata ta’ grupp li jiġi allokat lil membru tal-grupp bl-applikazzjoni tal-formula stipulata fl-Artikoli 86-102; (13) ‘valur għall-finijiet tat-taxxa’ ta’ ass fiss jew ta’ grupp ta’ assi jfisser il-bażi għad-deprezzament eskluż id-deprezzament totali mnaqqas sa dik id-data; (14) ‘assi fissi’ jfisser l-assi tanġibbli kollha miksuba għal valur jew maħluqa mill-kontribwent u l-assi intanġibbli kollha miksuba għal valur fejn dawn ikunu kapaċi jiġu stmati b’mod indipendenti u użati fin-negozju fil-produzzjoni, manutenzjoni u assigurazzjoni tad-dħul għal iżjed minn 12-il xahar, ħlief meta l-prezz tal-akkwist, il-kostruzzjoni jew it-titjib tagħhom ikun inqas minn EUR 1 000. L-assi fissi għandhom jinkludu wkoll l-assi finanzjarji; (15) ‘assi finanzjarji’ jfissru l-ishma f’impriżi affiljati, is-self lil impriżi affiljati, il-parteċipazzjonijiet, is-self lil impriżi li l-kumpanija tkun marbuta magħhom permezz ta’ parteċipazzjonijiet, l-investimenti miżmuma bħala assi fissi, self ieħor, u ishma proprji safejn il-liġi nazzjonali tippermetti li dawn jidhru fil-karta tal-bilanċ; (16) ‘assi tanġibbli fissi ta’ ħajja twila’ jfissru assi tanġibbli fissi b’ħajja utli ta’ 15-il sena jew aktar. Il-bini, l-inġenji tal-ajru u l-vapuri għandhom jitqiesu bħala assi tanġibbli fissi ta’ ħajja twila; (17) ‘assi użati’ jfissru assi b’ħajja utli li tkun ġiet parzjalment eżawrita meta nkisbu u li jkunu adatti għal iżjed użu fl-istat preżenti tagħhom jew wara tiswija; (18) ‘spejjeż għat-titjib’ tfisser kwalunkwe nefqa addizzjonali fuq ass fiss li materjalment iżżid il-kapaċità tal-ass jew materjalment ittejjeb il-funzjonament tiegħu jew li tirrappreżenta iżjed minn 10% tal-bażi inizjali għad-deprezzament tal-ass; (19) ‘ħażniet u xogħol fl-idejn’ ifissru l-assi miżmuma għall-bejgħ, fil-proċess ta’ produzzjoni għall-bejgħ jew fil-forma ta’ materjali jew provvisti biex jiġu kkunsmati fil-proċess tal-produzzjoni jew fl-għoti ta’ servizzi; (20) ‘sid ekonomiku’ jfisser il-persuna li sostanzjalment ikollha l-benefiċċji u r-riskji kollha marbuta ma’ ass fiss, irrispettivament minn jekk dik il-persuna tkunx il-proprjetarju legali. Kontribwent li jkollu d-dritt li jippossiedi, juża u jiddisponi minn ass fiss u jġorr ir-riskju tat-telf jew il-qerda tiegħu għandu fi kwalunkwe każ jitqies bħala s-sid ekonomiku; (21) ‘awtorità kompetenti’ tfisser l-awtorità maħtura minn kull Stat Membru biex tamministra l-kwistjonijiet kollha relatati mal-implimentazzjoni ta’ din id-Direttiva; (22) ‘awtorità fiskali prinċipali’ tfisser l-awtorità kompetenti tal-Istat Membru li fih ikun residenti l-kontribwent prinċipali jew, jekk ikun stabbiliment permanenti ta’ kontribwent mhux residenti, fejn ikun jinstab; (23) ‘verifika’ tfisser inkjesti, spezzjonijiet jew eżamijiet ta’ kwalunkwe tip imwettqa minn awtorità kompetenti sabiex tivverifika l-konformità ta’ kontribwent ma’ din id-Direttiva. Artikolu 5 Stabbiliment permanenti 1. Kontribwent għandu jitqies li għandu ‘stabbiliment permanenti’ fi Stat li ma jkunx l-Istat fejn ikun hemm il-ġestjoni u kontroll ċentrali tiegħu meta huwa jkollu post fiss f’dak l-Istat l-ieħor li permezz tiegħu jitmexxa kompletament jew parzjalment in-negozju, fosthom b’mod partikolari: (a) post ta’ ġestjoni; (b) fergħa; (c) uffiċċju; (d) fabbrika; (e) ħanut tax-xogħol; (f) minjiera, bir taż-żejt jew tal-gass, barriera jew kwalunkwe post ieħor ta’ estrazzjoni ta’ riżorsi naturali. 2. Sit tal-bini jew proġett ta’ kostruzzjoni jew ta’ installazzjoni għandu jikkostitwixxi stabbiliment permanenti biss jekk idum aktar minn tnax-il xahar. 3. Minkejja l-paragrafi 1 u 2, dawn li ġejjin ma għandhomx jitqiesu li jikkostitwixxu stabbiliment permanenti: a) l-użu ta’ faċilitajiet għall-iskop biss ta’ ħażna, wiri jew kunsinna ta’ prodotti jew merkanzija proprjetà tal-kontribwent; b) iż-żamma ta’ ħażna ta’ prodotti jew merkanzija proprjetà tal-kontribwent għall-iskop biss ta’ ħażna, wiri jew kunsinna; ċ) iż-żamma ta’ ħażna ta’ prodotti jew merkanzija proprjetà tal-kontribwent għall-iskop biss ta’ pproċessar minn persuna oħra; d) iż-żamma ta’ post fiss tan-negozju għall-iskop biss ta’ xiri ta’ prodotti jew merkanzija jew ta’ ġbir ta’ informazzjoni għall-kontribwent; e) iż-żamma ta’ post fiss tan-negozju għall-iskop biss li titwettaq, għall-kontribwent, kwalunkwe attività oħra ta’ natura preparatorja jew awżiljari; f) iż-żamma ta’ post fiss tan-negozju għall-iskop biss ta’ kwalunkwe kombinazzjoni ta’ attivitajiet imsemmija fil-punti (a) sa (e), bil-kundizzjoni li l-attività globali tal-post fiss tan-negozju li tirriżulta minn din il-kombinazzjoni tkun ta’ karattru preparatorju jew awżiljari. 4. Minkejja l-paragrafu 1, meta persuna - għajr aġent bi status indipendenti li għalih japplika l-paragrafu 5 - tkun qiegħda taġixxi f’isem kontribwent u jkollha, u teżerċita regolarment fi Stat, awtorità biex tikkonkludi kuntratti f’isem il-kontribwent, dak il-kontribwent għandu jitqies li għandu stabbiliment permanenti f’dak l-Istat fir-rigward ta’ kwalunkwe attività li l-persuna twettaq għall-kontribwent, sakemm l-attivitajiet ta’ dik il-persuna ma jkunux limitati għal dawk imsemmija fil-paragrafu 3 li, jekk jiġu eżerċitati minn post fiss tan-negozju, ma jagħmlux dan il-post fiss tan-negozju stabbiliment permanenti skont id-dispożizzjonijiet ta’ dak il-paragrafu. 5. Kontribwent ma għandux jitqies li għandu stabbiliment permanenti f’xi Stat sempliċement għaliex jagħmel negozju f’dak l-Istat permezz ta’ intermedjarju, aġent ġenerali b’kummissjoni jew xi aġent ieħor bi status indipendenti, bil-kundizzjoni li tali persuni jkunu qegħdin jaġixxu fil-kors ordinarju tan-negozju tagħhom. 6. Il-fatt li kontribwent li jkun residenti ta’ Stat jikkontrolla jew ikun ikkontrollat minn kontribwent li jkun residenti ta’ Stat ieħor, iwettaq negozju f’dak l-Istat l-ieħor (kemm permezz ta’ stabbiliment permanenti jew mod ieħor), ma għandux fih innifsu jikkostitwixxi lil wieħed mill-kontribwenti stabbiliment permanenti tal-ieħor. KAPITOLU IIIGĦAŻLA TAS-SISTEMA PREVISTA MINN DIN ID-DIRETTIVA Artikolu 6 Għażla 1. Kumpanija li għaliha tapplika din id-Direttiva, li tkun residenti għall-finijiet tat-taxxa fi Stat Membru, tista’ tagħżel is-sistema stipulata f’din id-Direttiva bil-kundizzjonijiet previsti fiha. 2. Kumpanija li għaliha tapplika din id-Direttiva, li ma tkunx residenti għall-finijiet tat-taxxa fi Stat Membru, tista’ tagħżel is-sistema stipulata f’din id-Direttiva bil-kundizzjonijiet stabbiliti fiha fir-rigward ta’ stabbiliment permanenti li jkollha fi Stat Membru. 3. Għall-finijiet tal-paragrafi 1 u 2, kumpanija li jkollha l-uffiċċju rreġistrat tagħha, il-post tal-inkorporazzjoni jew il-post ta’ ġestjoni effettiva fi Stat Membru u ma tkunx, skont it-termini ta’ ftehim konkluż minn dak l-Istat Membru ma’ pajjiż terz, meqjusa bħala residenti fiskali f’dak il-pajjiż terz, għandha titqies bħala residenti għall-finijiet tat-taxxa f’dak l-Istat Membru. 4. Fejn, skont il-paragrafu 3, kumpanija tkun residenti f’iżjed minn Stat Membru wieħed, hija għandha titqies bħala residenti fl-Istat Membru li fih ikollha l-post ta’ ġestjoni effettiva tagħha. 5. Jekk il-post ta’ ġestjoni effettiva ta’ membru ta’ grupp tat-tbaħħir jew ta’ membru ta’ grupp involut fit-trasport bil-mogħdijiet interni tal-ilma jkun abbord vapur jew dgħajsa, huwa għandu jitqies li jinsab fl-Istat Membru tal-port domestiku tal-vapur jew tad-dgħajsa, jew, jekk ma jkunx hemm tali port domestiku, fl-Istat Membru ta’ residenza tal-operatur tal-vapur jew tad-dgħajsa. 6. Kumpanija residenti fi Stat Membru li tagħżel is-sistema stipulata f’din id-Direttiva għandha tkun suġġetta għal taxxa korporattiva skont dik is-sistema fuq id-dħul kollu derivat minn kwalunkwe sors, kemm ġewwa kif ukoll barra mill-Istat Membru ta’ residenza tagħha. 7. Kumpanija residenti f’pajjiż terz li tagħżel is-sistema stipulata f’din id-Direttiva għandha tkun suġġetta għal taxxa korporattiva skont dik is-sistema fuq id-dħul kollu minn attività mwettqa permezz ta’ stabbiliment permanenti fi Stat Membru. Artikolu 7 Liġi applikabbli Meta kumpanija tikkwalifika u tagħżel is-sistema stipulata f’din id-Direttiva, hija ma tibqax suġġetta għall-arranġamenti nazzjonali dwar it-taxxa korporattiva fir-rigward tal-kwistjonijiet kollha rregolati minn din id-Direttiva sakemm ma jkunx iddikjarat mod ieħor. Artikolu 8 Id-Direttiva tieħu preċedenza fuq il-ftehimiet bejn l-Istati Membri Id-dispożizzjonijiet ta’ din id-Direttiva għandhom japplikaw minkejja kwalunkwe dispożizzjonijiet kuntrarji f’xi ftehim konkluż bejn l-Istati Membri. KAPITOLU IVKALKOLAZZJONI TAL-BAŻI GĦAT-TAXXA Artikolu 9 Prinċipji ġenerali 1. Fil-komputazzjoni tal-bażi għat-taxxa, il-profitti u t-telf għandhom jiġu rikonoxxuti biss meta jiġu rrealizzati. 2. It-tranżazzjonijiet u l-avvenimenti taxxabbli għandhom jitkejlu b’mod individwali. 3. Il-kalkolazzjoni tal-bażi għat-taxxa għandha titwettaq b’mod konsistenti sakemm xi ċirkustanzi eċċezzjonali ma jiġġustifikawx bidla. 4. Il-bażi għat-taxxa għandha tiġi determinata għal kull sena fiskali sakemm ma jkunx ipprovdut mod ieħor. Sena fiskali għandha tkun kwalunkwe perjodu ta’ tnax-il xahar, sakemm ma jkunx ipprovdut mod ieħor. Artikolu 10 Elementi tal-bażi għat-taxxa Il-bażi għat-taxxa għandha tiġi kkalkulata bħala d-dħul, tnaqqas minnu d-dħul eżentat, l-ispejjeż deduċibbli u elementi oħra deduċibbli. Artikolu 11 Dħul eżentat Dawn li ġejjin għandhom ikunu eżentati mit-taxxa korporattiva: (a) sussidji direttament marbuta mal-akkwist, il-kostruzzjoni jew it-titjib ta’ assi fissi, suġġett għal deprezzament skont l-Artikoli 32 sa 42; (b) ir-rikavat mid-disponiment tal-assi miġbura li hemm referenza għalihom fl-Artikolu 39(2), inkluż il-valur kummerċjali ta’ rigali mhux monetarji; (c) id-distribuzzjonijiet tal-profitti riċevuti; (d) ir-rikavat mid-disponiment ta’ ishma; (e) id-dħul ta’ stabbiliment permanenti f’pajjiż terz. Artikolu 12 Spejjeż deduċibbli L-ispejjeż deduċibbli għandhom jinkludu l-ispejjeż kollha tal-bejgħ u l-ispejjeż wara li titnaqqas it-taxxa fuq il-valur miżjud deduċibbli li jkun għamel il-kontribwent biex jikseb jew jassigura d-dħul, inklużi l-ispejjeż tar-riċerka u l-iżvilupp u l-ispejjeż magħmula fil-kisba tal-ekwità jew id-dejn għall-finijiet tan-negozju. L-ispejjeż deduċibbli għandhom jinkludu wkoll ir-rigali lil entitajiet karitatevoli kif definiti fl-Artikolu 16 li jkunu stabbiliti fi Stat Membru jew f’pajjiż terz li japplika ftehim dwar l-iskambju ta’ informazzjoni meta tintalab, komparabbli mad-dispożizzjonijiet tad-Direttiva 2011/16/UE. L-ispiża massima deduċibbli għar-rigali monetarji jew id-donazzjonijiet lil entitajiet karitatevoli għandha tkun 0,5% tad-dħul fis-sena fiskali. Artikolu 13 Elementi oħra deduċibbli Jista’ jsir tnaqqis proporzjonali fir-rigward tad-deprezzament ta’ assi fissi skont l-Artikoli 32 sa 42. Artikolu 14 Spejjeż mhux deduċibbli 1. L-ispejjeż li ġejjin għandhom jiġu ttrattati bħala mhux deduċibbli: (a) id-distribuzzjonijiet tal-profitti u l-ħlas lura ta’ ekwità jew dejn; (b) 50% tal-ispejjeż għad-divertiment; (c) it-trasferiment tal-qligħ miżmum għal riserva li tifforma parti mill-ekwità tal-kumpanija; (d) it-taxxa korporattiva; (e) it-tixħim; (f) il-multi u l-penali pagabbli lil awtorità pubblika għall-ksur ta’ xi leġiżlazzjoni; (ġ) l-ispejjeż magħmula minn kumpanija biex tikseb dħul li jkun eżentat skont l-Artikolu 11; tali spejjeż għandhom ikunu marbuta b’rata fissa ta’ 5% ta’ dak id-dħul sakemm il-kontribwent ma jkunx kapaċi juri li kellu spiża aktar baxxa; (ħ) rigali monetarji u donazzjonijiet għajr dawk magħmula lil entitajiet karitatevoli kif definit fl-Artikolu 16; (i) ħlief kif ipprovdut fl-Artikoli 13 u 20, l-ispejjeż marbuta mal-akkwist, il-kostruzzjoni jew it-titjib tal-assi fissi ħlief dawk relatati mar-riċerka u l-iżvilupp; (j) it-taxxi elenkati fl-Anness III, bl-eċċezzjoni tad-dazji tas-sisa imposti fuq il-prodotti tal-enerġija, l-alkoħol u x-xorb alkoħoliku, u t-tabakk immanifatturat. 2. Minkejja l-punt (j) tal-paragrafu 1, Stat Membru jista’ jipprovdi għat-tnaqqis ta’ waħda jew aktar mit-taxxi elenkati fl-Anness III. Fil-każ ta’ grupp, kwalunkwe tnaqqis bħal dan għandu jiġi applikat għas-sehem imqassam tal-membri tal-grupp residenti jew sitwati f’dak l-Istat Membru. 3. Il-Kummissjoni għandha tadotta atti delegati skont l-Artikolu 127 u suġġett għall-kundizzjonijiet tal-Artikoli 128, 129 u 130 sabiex temenda l-Anness III kif meħtieġ sabiex tinkludi t-taxxi simili kollha li jiġbru iżjed minn 20% tal-ammont totali ta’ taxxa korporattiva fl-Istat Membru li fih jiġu intaxxati. L-emendi fl-Anness III għandhom japplikaw l-ewwel darba għall-kontribwenti fis-sena fiskali tagħhom li tibda wara l-emenda. Artikolu 15 Nefqa magħmula għall-benefiċċju tal-azzjonisti Il-benefiċċji mogħtija lil azzjonist li jkun individwu, il-konjuġi tiegħu/tagħha, l-axxendent jew id-dixxendent lineali jew intrapriżi assoċjati, li jkollhom parteċipazzjoni diretta jew indiretta fil-kontroll, il-kapital jew il-ġestjoni tal-kontribwent, kif imsemmi fl-Artikolu 78, ma għandhomx jiġu ttrattati bħala spejjeż deduċibbli sakemm tali benefiċċji ma jingħatawx lil terza parti indipendenti. Artikolu 16 Entitajiet karitatevoli Organu għandu jikkwalifika bħala tal-karità meta jiġu ssodisfati l-kundizzjonijiet li ġejjin: (a) ikollu karattru legali u jkun rikonoxxut bħala karità skont il-liġi tal-Istat li fih ikun stabbilit; (b) l-għan u l-attività waħdiena jew prinċipali tiegħu tkun waħda ta’ benefiċċju pubbliku; għan edukattiv, soċjali, mediku, kulturali, xjentifiku, filantropiku, reliġjuż, ambjentali jew sportiv għandu jitqies li huwa ta’ benefiċċju pubbliku bil-kundizzjoni li jkun ta’ interess ġenerali; (c) l-assi tiegħu jkunu ddedikati b’mod irrevokabbli għat-twettiq tal-għan tiegħu; (d) ikun suġġett għal rekwiżiti għall-iżvelar ta’ informazzjoni dwar il-kontijiet u l-attivitajiet tiegħu; (e) ma jkunx partit politiku kif definit mill-Istat Membru li fih ikun stabbilit. KAPITOLU VTEMPIŻMU U KWANTIFIKAZZJONI Artikolu 17 Prinċipji ġenerali Id-dħul, l-ispejjeż u l-elementi deduċibbli l-oħra kollha għandhom jiġu rikonoxxuti fis-sena fiskali li fiha jkunu akkumulaw jew saru, sakemm ma jkunx ipprovdut mod ieħor f’din id-Direttiva. Artikolu 18 Akkumulazzjoni tad-dħul Id-dħul jakkumula meta jinħoloq id-dritt li jiġu riċevuti u jkun jista’ jiġi kwantifikat bi preċiżjoni raġonevoli, irrispettivament minn jekk jiġix pospost il-ħlas attwali. Artikolu 19 Tiġrib ta’ spejjeż deduċibbli Spiża deduċibbli sseħħ fil-mument li jintlaħqu l-kundizzjonijiet li ġejjin: (a) ikun inħoloq l-obbligu li jsir il-ħlas; (b) l-ammont tal-obbligu jkun jista’ jiġi kwantifikat bi preċiżjoni raġonevoli; (c) fil-każ ta’ kummerċ fi prodotti, ir-riskji u l-vantaġġi sinifikanti tas-sjieda fuq il-prodotti jkunu ġew trasferiti lill-kontribwent u, fil-każ tal-fornimenti ta’ servizzi, dawn tal-aħħar ikun irċevihom il-kontribwent. Artikolu 20 Spejjeż relatati ma’ assi mhux deprezzabbli L-ispejjeż relatati mal-akkwist, il-kostruzzjoni jew it-titjib ta’ assi fissi mhux soġġetti għad-deprezzament skont l-Artikolu 40 għandhom jitnaqqsu fis-sena fiskali li fihom isir id-disponiment tal-assi fissi, bil-kundizzjoni li r-rikavat mid-disponiment jiġi inkluż fil-bażi għat-taxxa. Artikolu 21 Ħażniet u xogħol fl-idejn L-ammont totali ta’ spejjeż deduċibbli għal sena fiskali għandu jiġi miżjud bil-valur tal-ħażniet u x-xogħol fl-idejn fil-bidu tas-sena fiskali u jitnaqqas bil-valur tal-ħażniet u x-xogħol fl-idejn fit-tmiem tal-istess sena fiskali. Ma għandu jsir l-ebda aġġustament fir-rigward ta’ ħażniet u xogħol fl-idejn relatati ma’ kuntratti fit-tul. Artikolu 22 Stima 1. Għall-finijiet ta’ kalkolazzjoni tal-bażi għat-taxxa, it-tranżazzjonijiet għandhom jitkejlu skont: (a) il-konsiderazzjoni monetarja għat-tranżazzjoni, bħall-prezz tal-prodotti jew is-servizzi; (b) il-valur tas-suq meta l-konsiderazzjoni għat-tranżazzjoni tkun kompletament jew parzjalment mhux monetarja; (c) il-valur tas-suq fil-każ ta’ rigal mhux monetarju riċevut minn kontribwent; (d) il-valur tas-suq fil-każ ta’ rigali mhux monetarji magħmula minn kontribwent għajr rigali lil entitajiet karitatevoli; (e) il-valur ġust tal-assi u l-obbligazzjonijiet finanzjarji miżmuma għan-negozju; (f) il-valur għall-finijiet tat-taxxa fil-każ tar-rigali mhux monetarji lil entitajiet karitatevoli. 2. Il-bażi għat-taxxa, id-dħul u l-ispejjeż għandhom jitkejlu f’EUR matul is-sena fiskali jew jinqalbu f’EUR fl-aħħar jum tas-sena fiskali bir-rata medja annwali tal-kambju għas-sena kalendarja maħruġa mill-Bank Ċentrali Ewropew jew, jekk is-sena fiskali ma tkunx taqbel mas-sena kalendarja, bil-medja tal-osservazzjonijiet ta’ kuljum maħruġa mill-Bank Ċentrali Ewropew matul is-sena fiskali. Dan ma għandux japplika għal kontribwent waħdieni li jkun jinsab fi Stat Membru li ma jkunx adotta l-euro. Ma għandux japplika lanqas għal grupp jekk il-membri kollha tal-grupp ikunu jinsabu fl-istess Stat Membru u dak l-Istat Membru ma jkunx adotta l-euro. Artikolu 23 Assi u obbligazzjonijiet finanzjarji miżmuma għall-kummerċ (ktieb tan-negozju) 1. Ass jew obbligazzjoni finanzjarja għandhom jiġu kklassifikati bħala miżmuma għall-kummerċ jekk ikunu xi waħda minn dawn li ġejjin: (a) akkwistati jew imġarrba prinċipalment għall-iskop ta’ bejgħ jew xiri mill-ġdid fil-perjodu fil-qrib; (b) parti minn portafoll ta’ strumenti finanzjarji identifikati, inklużi derivattivi, li jkunu mmaniġġjati flimkien u li għalihom ikun hemm evidenza ta’ mudell attwali riċenti ta’ teħid tal-profitti fuq perjodu qasir. 2. Minkejja l-Artikoli 18 u 19, kwalunkwe differenza bejn il-valur ġust fit-tmiem tas-sena fiskali u l-valur ġust fil-bidu tal-istess sena fiskali, jew fid-data tax-xiri jekk tkun aktar tard, tal-assi jew l-obbligazzjonijiet finanzjarji miżmuma għall-kummerċ għandha tiġi inkluża fil-bażi għat-taxxa. 3. Meta jsir disponiment minn ass jew obbligazzjoni finanzjarja miżmuma għall-kummerċ, ir-rikavat għandu jiżdied mal-bażi għat-taxxa. Il-valur ġust fil-bidu tas-sena fiskali, jew il-valur tas-suq fid-data tax-xiri jekk tkun aktar tard, għandu jitnaqqas. Artikolu 24 Kuntratti fuq perjodu fit-tul 1. Kuntratt fuq perjodu fit-tul huwa wieħed li jikkonforma mal-kundizzjonijiet li ġejjin: (a) ikun konkluż għall-iskop ta’ manifattura, installazzjoni jew kostruzzjoni jew it-twettiq ta’ servizzi; (b) it-terminu tiegħu jaqbeż, jew ikun mistenni li jaqbeż, 12-il xahar. 2. Minkejja l-Artikolu 18, id-dħul relatat ma’ kuntratt fuq perjodu fit-tul għandu jiġi rikonoxxut, għall-finijiet tat-taxxa, skont l-ammont li jikkorrispondi għall-parti tal-kuntratt kompletata fis-sena fiskali rispettiva. Il-perċentwali tat-tlestija għandu jiġi stabbilit b’referenza għall-proporzjon tal-ispejjeż ta’ dik is-sena mal-ispejjeż globali stmati jew b’referenza għal evalwazzjoni esperta tal-istadju tat-tlestija fit-tmiem tas-sena fiskali. 3. L-ispejjeż relatati ma’ kuntratti fuq perjodu fit-tul għandhom jiġu kkunsidrati fis-sena fiskali li fiha jseħħu. Artikolu 25 Provvedimenti 1. Minkejja l-Artikolu 19, meta fl-aħħar ta’ sena fiskali jiġi stabbilit li l-kontribwent ikollu obbligu legali, jew obbligu legali ġejjieni probabbli, li jirriżulta minn attivitajiet jew tranżazzjonijiet imwettqa f’dik is-sena fiskali, jew fi snin fiskali preċedenti, kwalunkwe ammont li jirriżulta minn dak l-obbligu li jista’ jiġi stmat b’mod affidabbli għandu jkun deduċibbli, bil-kundizzjoni li s-saldu eventwali tal-ammont ikun mistenni li jirriżulta fi spiża deduċibbli. Meta l-obbligu jirrigwarda attività jew tranżazzjoni li tkun se tissokta matul snin fiskali futuri, it-tnaqqis għandu jinfirex b’mod proporzjonat fuq il-perjodu stmat tal-attività jew tranżazzjoni, billi jitqies id-dħul derivat minnha. L-ammonti mnaqqsa skont dan l-Artikolu għandhom jiġu riveduti u aġġustati fl-aħħar ta’ kull sena fiskali. Meta tiġi kkalkulata l-bażi għat-taxxa fi snin futuri, għandhom jiġu kkunsidrati l-ammonti li jkunu diġà tnaqqsu. 2. Stima affidabbli għandha tkun in-nefqa prevista meħtieġa sabiex jiġi saldat l-obbligu preżenti fit-tmiem tas-sena fiskali, bil-kundizzjoni li l-istima tkun ibbażata fuq il-fatturi kollha rilevanti, fosthom l-esperjenza mgħoddija tal-kumpanija, il-grupp jew l-industrija. Fil-kejl ta’ provvediment għandhom japplikaw dawn li ġejjin: (a) għandhom jitqiesu r-riskji u l-inċertezzi kollha. Madankollu, l-inċertezza ma għandhiex tiġġustifika l-ħolqien ta’ provvedimenti eċċessivi; (b) jekk it-terminu tal-provvediment ikun 12-il xahar jew aktar u ma jkun hemm l-ebda rata maqbula ta’ skont, il-provvediment għandu jitnaqqas bil-medja annwali tal-Euro Interbank Offered Rate (Euribor) għal obbligazzjonijiet b’maturità ta’ 12-il xahar, kif ippubblikata mill-Bank Ċentrali Ewropew, fis-sena kalendarja li matulha tintemm is-sena fiskali; (c) l-avvenimenti futuri għandhom jitqiesu meta jkunu raġonevolment jistgħu jiġu mistennija li jseħħu; (d) għandhom jitqiesu benefiċċji futuri direttament marbuta mal-avveniment li jwassal għall-provvediment. Artikolu 26 Pensjonijiet Fil-każ tal-provvedimenti tal-pensjoni, għandhom jintużaw metodi attwarji sabiex issir stima affidabbli tal-ammont ta’ benefiċċji li l-impjegati jkunu qalgħu għas-servizz tagħhom fil-perjodu preżenti u preċedenti. Il-provvediment tal-pensjoni għandu jitnaqqas b’referenza għall-Euribor fil-każ ta’ obbligazzjonijiet b’maturità ta’ 12-il xahar, kif ippubblikata mill-Bank Ċentrali Ewropew. Il-kalkoli għandhom ikunu bbażati fuq il-medja annwali ta’ dik ir-rata fis-sena kalendarja li matulha tintemm is-sena fiskali. Artikolu 27 Tnaqqis tad-dejn li ma jistax jinġabar 1. Għandu jiġi permess tnaqqis għal riċevibbli ta’ dejn li ma jistax jinġabar meta jiġu ssodisfati l-kundizzjonijiet li ġejjin: (a) fit-tmiem tas-sena fiskali, il-kontribwent ikun ħa l-passi kollha raġonevoli sabiex jagħmel il-ħlas u raġonevolment iħoss li d-dejn ma jkunx se jiġi ssodisfat b’mod sħiħ jew parzjali; jew il-kontribwent ikollu numru kbir ta’ riċevibbli omoġenji u jkun kapaċi jistma b’mod affidabbli l-ammont ta’ riċevibbli ta’ dejn li ma jistax jinġabar fuq bażi ta’ perċentwali, permezz ta’ referenza għall-fatturi kollha rilevanti, inkluża l-esperjenza mgħoddija fejn applikabbli; (b) id-debitur ma jkunx membru tal-istess grupp bħall-kontribwent; (c) ma jkun intalab l-ebda tnaqqis skont l-Artikolu 41 fir-rigward tad-dejn li ma jistax jinġabar; (d) fejn id-dejn li ma jistax jinġabar jirrigwarda riċevibbli tan-negozju, ammont korrispondenti għad-dejn għandu jkun ġie inkluż fil-bażi għat-taxxa. 2. Fl-istabbiliment ta’ jekk ikunux ittieħdu l-passi raġonevoli kollha sabiex isir il-ħlas, għandu jiġi kkunsidrat dan li ġej: (a) jekk l-ispejjeż tal-ġbir ikunux sproporzjonati mad-dejn; (b) jekk ikunx hemm xi prospett ta’ ġbir b’suċċess; (c) jekk ikunx raġonevoli, fiċ-ċirkustanzi, li wieħed jistenna li l-kumpanija tagħmel il-ġbir. 3. Meta talba preċedentement imnaqqsa bħala dejn li ma jistax jinġabar tiġi saldata, l-ammont irkuprat għandu jiżdied mal-bażi għat-taxxa fis-sena tas-saldu. Artikolu 28 Kopertura Il-profitti u t-telf fuq strument ta' kopertura (hedging) għandhom jiġu ttrattati bl-istess mod bħall-profitti u t-telf korrispondenti fuq l-oġġett kopert. Fil-każ ta’ kontribwenti li jkunu membri ta’ grupp, l-istrument tal-kopertura u l-oġġett kopertura jistgħu jinżammu minn membri differenti tal-grupp. Ikun hemm relazzjoni ta’ kopertura meta jiġu ssodisfati ż-żewġ kundizzjonijiet li ġejjin: (a) ir-relazzjoni tal-kopertura tkun magħżula u dokumentata b’mod formali minn qabel; (b) il-kopertura ikun mistenni li jkun effettiv ħafna u l-effikaċja tkun tista’ tiġi mkejla b’mod affidabbli. Artikolu 29 Ħażniet u xogħol fl-idejn 1. Il-prezz tal-oġġetti maħżuna u x-xogħol fl-idejn li ma jkunux ordinarjament interskambjabbli u l-prodotti u s-servizzi magħmula u separati għal proġetti speċifiċi għandu jiġi mkejjel b’mod individwali. L-ispejjeż ta’ oġġetti maħżuna u xogħol ieħor fl-idejn għandhom jitkejlu bl-użu tal-metodu first-in first-out (FIFO) jew tal-kost medju peżat. 2. Kontribwent għandu konsistentement juża l-istess metodu għall-istima tal-ħażniet u x-xogħol fl-idejn kollha li jkollhom natura u użu simili. Il-prezz tal-ħażniet u tax-xogħol fl-idejn għandu jinkludi l-ispejjeż kollha tax-xiri, l-ispejjeż diretti tal-konverżjoni u spejjeż diretti oħra li jsiru sabiex jitwasslu fil-post u l-kundizzjoni preżenti tagħhom. L-ispejjeż għandhom ikunu netti mit-Taxxi fuq il-Valur Miżjud deduċibbli. Kontribwent li jkun inkluda spejjeż indiretti fl-istima tal-ħażniet u x-xogħol fl-idejn qabel għażel is-sistema stipulata f’din id-Direttiva jista’ jkompli japplika l-approċċ tal-kost indirett. 3. L-istima tal-ħażniet u tax-xogħol fl-idejn għandha ssir b’mod konsistenti. 4. Il-ħażniet u x-xogħol fl-idejn għandhom jiġu stmati fl-aħħar jum tas-sena fiskali skont l-inqas wieħed mill-prezz u l-valur nett realizzabbli. Il-valur nett realizzabbli huwa l-prezz stmat tal-bejgħ fil-kors ordinarju tan-negozju, tnaqqas minnu l-ispejjeż stmati tat-tlestija u l-ispejjeż stmati li huma meħtieġa sabiex isir il-bejgħ. Artikolu 30 Impriżi tal-assigurazzjoni L-impriżi tal-assigurazzjoni li ġew awtorizzati sabiex joperaw fl-Istati Membri, skont id-Direttiva tal-Kunsill 73/239/KEE[15] għall-assigurazzjoni mhux fuq il-ħajja, id-Direttiva 2002/83/KE tal-Parlament Ewropew u tal-Kunsill[16] għall-assigurazzjoni fuq il-ħajja, u d-Direttiva 2005/68/KE tal-Parlament Ewropew u tal-Kunsill[17] għar-riassigurazzjoni, għandhom ikunu suġġetti għar-regoli addizzjonali li ġejjin: (a) il-bażi għat-taxxa għandha tinkludi d-differenza fil-valur tas-suq, kif imkejjel fil-bidu u fit-tmiem tal-istess sena fiskali, jew mat-tlestija tax-xiri jekk ikun aktar tard, tal-assi li fihom isir investiment għall-benefiċċju tad-detenturi ta’ polza tal-assigurazzjoni li jerfgħu r-riskju tal-investiment; (b) il-bażi għat-taxxa għandha tinkludi d-differenza fil-valur tas-suq, kif imkejjel fil-mument tad-disponiment u l-bidu tas-sena fiskali, jew mat-tlestija tax-xiri jekk ikun aktar tard, tal-assi li fihom isir investiment għall-benefiċċju tad-detenturi ta’ polza tal-assigurazzjoni li jerfgħu r-riskju tal-investiment; (c) il-provvedimenti tekniċi tal-impriżi tal-assigurazzjoni stabbiliti skont id-Direttiva 91/674KEE[18] għandhom ikunu deduċibbli, bl-eċċezzjoni tal-provvedimenti ta’ ugwalizzazzjoni. Stat Membru jista’ jipprovdi għat-tnaqqis tal-provvedimenti ta’ ugwalizzazzjoni. Fil-każ ta’ grupp, kwalunkwe tnaqqis bħal dan fil-provvedimenti ta’ ugwalizzazzjoni għandu jiġi applikat għas-sehem imqassam tal-membri tal-grupp residenti jew sitwati f’dak l-Istat Membru. L-ammonti mnaqqsa għandhom jiġu riveduti u aġġustati fit-tmiem ta’ kull sena fiskali. Meta tiġi kkalkulata l-bażi għat-taxxa fis-snin futuri, għandhom jiġu kkunsidrati l-ammonti li jkunu diġà tnaqqsu. Artikolu 31 Trasferimenti ta’ assi lejn pajjiż terz 1. It-trasferiment ta’ ass fiss minn kontribwent residenti għal stabbiliment permanenti tiegħu f’pajjiż terz għandu jitqies bħala disponiment tal-ass għall-iskop li tiġi kkalkulata l-bażi għat-taxxa ta’ kontribwent residenti fir-rigward tas-sena fiskali tat-trasferiment. It-trasferiment ta’ ass fiss minn kontribwent mhux residenti mill-istabbiliment permanenti tiegħu fi Stat Membru lejn pajjiż terz għandu jitqies ukoll bħala disponiment tal-ass. 2. Paragrafu 1 ma għandux japplika meta l-pajjiż terz ikun parti għall-Ftehim dwar iż-Żona Ekonomika Ewropea u jkun hemm ftehim dwar l-iskambju ta’ informazzjoni bejn dak il-pajjiż terz u l-Istat Membru tal-kontribwent residenti jew tal-istabbiliment permanenti, komparabbli mad-Direttiva 2011/16/UE. KAPITOLU VIDEPREZZAMENT TAL-ASSI FISSI Artikolu 32 Reġistru tal-assi fissi L-ispejjeż għall-akkwist, il-kostruzzjoni jew it-titjib, flimkien mad-data rilevanti, għandhom jiġu rreġistrati separatament f’reġistru tal-assi fissi għal kull ass fiss. Artikolu 33 Bażi għad-deprezzament 1. Il-bażi għad-deprezzament għandha tinkludi kwalunkwe spiża marbuta mal-akkwist, il-kostruzzjoni jew titjib ta’ ass fiss. L-ispejjeż ma għandhomx jinkludu t-taxxa deduċibbli fuq il-valur miżjud. Fil-każ tal-assi fissi prodotti mill-kontribwent, l-ispejjeż indiretti li jsiru fil-produzzjoni tal-ass għandhom jiżdiedu wkoll mal-bażi għad-deprezzament sakemm dawn ma jkunux deduċibbli mod ieħor. 2. Il-bażi għad-deprezzament ta’ ass riċevut bħala rigal għandha tkun il-valur tas-suq tiegħu kif inkluż fid-dħul. 3. Il-bażi għad-deprezzament ta’ ass fiss suġġett għad-deprezzament għandha titnaqqas bi kwalunkwe sussidju marbut direttament mal-akkwist, il-kostruzzjoni jew it-titjib tal-ass kif imsemmi fl-Artikolu 11(a). Artikolu 34 Dritt ta’ deprezzament 1. Suġġett għall-paragrafu 3, id-deprezzament għandu jitnaqqas mis-sid ekonomiku. 2. Fil-każ tal-kuntratti ta’ kiri li fihom is-sjieda ekonomika u legali ma jkunux jaqblu, is-sid ekonomiku għandu jkollu d-dritt li jnaqqas l-element ta’ imgħax tal-ħlasijiet tal-kiri mill-bażi għat-taxxa tiegħu. L-element ta’ imgħax tal-ħlasijiet tal-kiri għandu jiġi inkluż fil-bażi għat-taxxa tas-sid legali. 3. Ass fiss ma jistax jiġi deprezzat minn iżjed minn kontribwent wieħed fl-istess ħin. Jekk is-sid ekonomiku ta’ ass ma jkunx jista’ jiġi identifikat, is-sid legali għandu jkollu d-dritt li jnaqqas id-deprezzament. F’dak il-każ l-element ta’ imgħax tal-ħlasijiet tal-kiri ma għandux jiġi inkluż fil-bażi għat-taxxa tas-sid legali. 4. Kontribwent ma jistax iċedi d-dritt għad-deprezzament. 5. Il-Kummissjoni tista’ tadotta atti delegati skont l-Artikolu 127 u suġġett għall-kundizzjonijiet tal-Artikoli 128, 129 u 130 sabiex tistabbilixxi regoli iżjed dettaljati dwar: (a) id-definizzjoni tas-sjieda legali u ekonomika, b’mod partikolari fir-rigward tal-assi mikrija; (b) il-kalkolazzjoni tal-kapital u tal-elementi ta’ imgħax tal-ħlasijiet tal-kiri; (c) il-kalkolazzjoni tal-bażi għad-deprezzament ta’ ass mikri. Artikolu 35 Deprezzament tal-ispejjeż għat-titjib L-ispejjeż għat-titjib għandhom jiġu deprezzati skont ir-regoli applikabbli għall-ass fiss li jkun ġie mtejjeb daqs li kieku kienu relatati ma’ ass fiss li għadu kemm jiġi akkwistat. Artikolu 36 Assi deprezzabbli b’mod individwali 1. Mingħajr preġudizzju għall-paragrafu 2 u l-Artikoli 39 u 40, l-assi fissi għandhom jiġu deprezzati b’mod individwali fuq il-ħajja utli tagħhom fuq bażi ta’ linja dritta. Il-ħajja utli ta’ ass fiss għandha tiġi determinata kif ġej: (a) bini: 40 sena; (b) assi tanġibbli ta’ ħajja twila għajr bini: 15-il sena; (c) assi intanġibbli: il-perjodu li matulu l-ass igawdi protezzjoni legali jew li għalih jingħata d-dritt jew, jekk dak il-perjodu ma jkunx jista’ jiġi determinat, 15-il sena; 2. Il-bini użat, l-assi tanġibbli użati ta’ ħajja twila u l-assi intanġibbli użati għandhom jiġu deprezzati skont ir-regoli li ġejjin: (a) bini użat għandu jiġi deprezzat fuq 40 sena sakemm il-kontribwent ma jurix li l-ħajja utli stmata li jkun fadal tal-bini tkun iqsar minn 40 sena, f’liema każ huwa għandu jiġi deprezzat fuq dak il-perjodu iqsar; (b) ass tanġibbli użat ta’ ħajja twila għandu jiġi deprezzat fuq 15-il sena, sakemm il-kontribwent ma jurix li l-ħajja utli stmata li jkun fadal tal-ass tkun iqsar minn 15-il sena, f’liema każ huwa għandu jiġi deprezzat fuq dak il-perjodu iqsar; (c) ass intanġibbli użat għandu jiġi deprezzat fuq 15-il sena, sakemm ma jkunx jista’ jiġi stabbilit il-perjodu li jifdal li matulu l-ass igawdi protezzjoni legali jew li għalih jingħata d-dritt, f’liema każ huwa għandu jiġi deprezzat fuq dak il-perjodu. Artikolu 37 Tempiżmu 1. Deprezzament ta’ sena sħiħa għandu jitnaqqas fis-sena tal-akkwist jew meta jibda jintuża, skont liema jkun l-aħħar. Ma għandu jitnaqqas l-ebda deprezzament fis-sena tad-disponiment. 2. Meta jiġi ċedut ass, b’mod volontarju jew involontarju, matul sena fiskali, il-valur tiegħu għall-finijiet tat-taxxa u l-valur għall-finijiet tat-taxxa ta’ kwalunkwe spejjeż għat-titjib li jkunu saru fir-rigward tal-ass, għandhom jitnaqqsu mill-bażi għat-taxxa f’dik is-sena. Meta ass fiss ikun wassal għal tnaqqis eċċezzjonali skont l-Artikolu 41, it-tnaqqis skont l-Artikolu 20 għandu jitnaqqas sabiex jinkludi t-tnaqqis eċċezzjonali li diġà jkun sar. Artikolu 38 Rollover relief għall-assi ta’ sostituzzjoni 1. Meta r-rikavat mid-disponiment ta’ ass deprezzabbli b’mod individwali jkun se jerġa’ jiġ investit qabel it-tmiem tas-sena fiskali wara s-sena fiskali li fiha jkun sar id-disponiment, f’ass użat għall-istess għan jew għal għan simili, l-ammont li bih dak ir-rikavat jaqbeż il-valur għall-finijiet tat-taxxa tal-ass għandu jitnaqqas fis-sena tad-disponiment. Il-bażi għad-deprezzament tal-ass ta’ sostituzzjoni għandha titnaqqas bl-istess ammont. Ass li jitneħħa b’mod volontarju jrid ikun ġie possedut għal perjodu minimu ta’ tliet snin qabel id-disponiment. 2. L-ass ta’ sostituzzjoni jista’ jinxtara fis-sena fiskali ta’ qabel id-disponiment. Jekk ass ta’ sostituzzjoni ma jinxtarax qabel it-tmiem tat-tieni sena fiskali wara s-sena li fiha jkun sar id-disponiment tal-ass, l-ammont imnaqqas fis-sena tad-disponiment, miżjud b’10%, għandu jiżdied mal-bażi għat-taxxa fit-tieni sena fiskali wara li jkun sar id-disponiment. 3. Jekk il-kontribwent jitlaq mill-grupp li tiegħu jkun membru jew ma jibqax japplika s-sistema stipulata f’din id-Direttiva fl-ewwel sena, mingħajr ma jkun xtara ass ta’ sostituzzjoni, l-ammont imnaqqas fis-sena tad-disponiment għandu jiġi miżjud mal-bażi għat-taxxa. Jekk il-kontribwent jitlaq mill-grupp jew ma jibqax japplika s-sistema fit-tieni sena, dak l-ammont għandu jiżdied b’10%. Artikolu 39 Grupp ta’ assi 1. Assi fissi għajr dawk imsemmija fl-Artikoli 36 u 40 għandhom jiġi deprezzati flimkien fi grupp wieħed ta’ assi b’rata annwali ta’ 25% tal-bażi għad-deprezzament. 2. Il-bażi għad-deprezzament tal-grupp ta’ assi fit-tmiem tas-sena finanzjarja għandha tkun il-valur tiegħu għall-finijiet tat-taxxa fit-tmiem tas-sena preċedenti, aġġustata għall-assi li jidħlu u joħorġu mill-grupp ta' assi matul is-sena kurrenti. Għandhom isiru aġġustamenti fir-rigward tal-ispejjeż għall-akkwist, il-kostruzzjoni jew it-titjib tal-assi (li għandhom jiġu miżjuda) u r-rikavat mid-disponiment ta’ assi u kwalunkwe kumpens riċevut għat-telf jew il-qerda ta’ ass (li għandhom jiġu mnaqqsa). 3. Jekk il-bażi għad-deprezzament kif ikkalkulata skont il-paragrafu 2 tkun ammont negattiv, għandu jiżdied ammont, sabiex il-bażi għad-deprezzament tkun żero. L-istess ammont għandu jiżdied mal-bażi għat-taxxa. Artikolu 40 Assi mhux suġġetti għal deprezzament L-assi li ġejjin ma għandhomx ikunu suġġetti għal deprezzament: (a) assi tanġibbli fissi mhux suġġetti għall-kedd u l-ħruġ mill-użu bħalma huma l-art, l-arti, l-antikitajiet, jew il-ġojjellerija; (b) assi finanzjarji. Artikolu 41 Deprezzament eċċezzjonali 1. Jekk, f’ċirkustanzi eċċezzjonali, kontribwent juri li l-valur ta’ ass fiss mhux suġġett għad-deprazzament ikun naqas b’mod permanenti fit-tmiem ta’ sena fiskali, huwa jista’ jnaqqas ammont daqs it-tnaqqis fil-valur. Madankollu, ma jista’ jsir l-ebda tnaqqis bħal dan fir-rigward ta’ assi li r-rikavat mid-diponiment tagħhom ikun eżentat. 2. Jekk il-valur ta’ ass li jkun suġġett għal tali deprezzament eċċezzjonali f’sena fiskali preċedenti suċċessivament jiżdied, ammont ekwivalenti għaż-żieda għandu jiġi miżjud mal-bażi għat-taxxa fis-sena li tkun seħħet iż-żieda. Madankollu, kwalunkwe żieda jew żidiet bħal dawn, meħudin flimkien, ma għandhomx jaqbżu l-ammont tat-tnaqqis mogħti oriġinarjament. Artikolu 42 Preċiżjoni tal-kategoriji ta’ assi fissi Il-Kummissjoni tista’ tadotta atti delegati skont l-Artikolu 127 u suġġett għall-kundizzjonijiet tal-Artikoli 128, 129 u 130 sabiex tiddefinixxi b’mod iżjed preċiż il-kategoriji ta’ assi fissi msemmija f’dan il-Kapitolu. KAPITOLU VIITELF Artikolu 43 Telf 1. It-telf magħmul f’sena fiskali minn kontribwent jew stabbiliment permanenti ta’ kontribwent mhux residenti jista’ jitnaqqas fi snin fiskali suċċessivi, sakemm ma jkunx ipprovdut mod ieħor minn din id-Direttiva. 2. Tnaqqis fil-bażi għat-taxxa minħabba telf minn snin fiskali preċedenti ma għandux jirriżulta f’ammont negattiv. 3. L-ewwel għandu jintuża l-eqdem telf. KAPITOLU VIIIDISPOŻIZZJONIJIET DWAR ID-DĦUL U L-ĦRUĠ MIS-SISTEMA PREVISTA MINN DIN ID-DIRETTIVA Artikolu 44 Regola ġenerali dwar ir-rikonoxximent u l-istima tal-assi u l-obbligazzjonijiet Meta kontribwent jagħżel li japplika s-sistema prevista minn din id-Direttiva, l-assi u l-obbligazzjonijiet kollha għandhom jiġu rikonoxxuti fil-valur tagħhom kif ikkalkulat skont ir-regoli fiskali nazzjonali immedjatament qabel id-data li fiha tibda tapplika s-sistema, sakemm ma jkunx iddikjarat mod ieħor f’din id-Direttiva. Artikolu 45 Kwalifika ta’ assi fissi għall-finijiet ta’ deprezzament 1. L-assi fissi li jidħlu fis-sistema prevista minn din id-Direttiva għandhom jiġu deprezzati skont l-Artikoli 32 sa 42. 2. Minkejja l-paragrafu 1, għandhom japplikaw ir-regoli li ġejjin dwar id-deprezzament: (a) l-assi fissi li jkunu deprezzabbli b’mod individwali kemm skont il-liġi nazzjonali dwar it-taxxa korporattiva applikabbli għall-kontribwent kif ukoll skont ir-regoli tas-sistema għandhom jiġu deprezzati skont l-Artikolu 36(2); (b) l-assi fissi li kienu deprezzabbli b’mod individwali skont il-liġi nazzjonali dwar it-taxxa korporattiva li kienet tapplika qabel għall-kontribwent iżda mhux bir-regoli tas-sistema għandhom jidħlu fil-grupp ta’ assi previst fl-Artikolu 39; (c) l-assi fissi li kienu inklużi fi grupp ta’ assi għall-finijiet ta’ deprezzament skont il-liġi nazzjonali dwar it-taxxa korporattiva li kienet tapplika qabel għall-kontribwent, għandhom jidħlu fil-grupp ta’ assi stipulat fl-Artikolu 39, anki jekk ikunu deprezzabbli b’mod individwali skont ir-regoli tas-sistema; (d) l-assi fissi li ma kinux deprezzabbli jew li ma kinux deprezzati skont il-liġi nazzjonali dwar it-taxxa korporattiva li kienet tapplika qabel għall-kontribwent iżda li jkunu deprezzabbli bir-regoli tas-sistema għandhom jiġu deprezzati skont l-Artikolu 36(1) jew l-Artikolu 39, skont il-każ. Artikolu 46 Kuntratti fuq perjodu fit-tul mad-dħul fis-sistema Id-dħul u l-ispejjeż li skont l-Artikolu 24(2) u (3) jkunu kkunsidrati li ġew akkumulati jew li saru qabel ma l-kontribwent ikun għażel is-sistema prevista minn din id-Direttiva iżda li jkunu għadhom ma ġewx inklużi fil-bażi għat-taxxa skont il-liġi nazzjonali dwar it-taxxa korporattiva li kienet tapplika qabel għall-kontribwent għandhom jiżdiedu ma’ jew jitnaqqsu mill-bażi għat-taxxa, kif meħtieġ, skont ir-regoli dwar it-tempiżmu tal-liġi nazzjonali. Id-dħul li jkun ġie intaxxat skont il-liġi nazzjonali dwar it-taxxa korporattiva qabel ma l-kontribwent ikun daħal fis-sistema, f’ammont ogħla minn dak li kien jiġi inkluż fil-bażi għat-taxxa skont l-Artikolu 24(2) għandu jiġi mnaqqas mill-bażi għat-taxxa. Artikolu 47 Provvedimenti u tnaqqis mad-dħul fis-sistema 1. Il-provvedimenti, il-provvedimenti tal-pensjoni u t-tnaqqis tad-dejn li ma jistax jinġabar previsti fl-Artikoli 25, 26 u 27 għandhom ikunu deduċibbli biss sakemm jirriżultaw minn attivitajiet jew tranżazzjonijiet imwettqa wara li l-kontribwent ikun daħal fis-sistema prevista minn din id-Direttiva. 2. L-ispejjeż li jkunu saru fir-rigward ta’ attivitajiet jew tranżazzjonijiet imwettqa qabel ma l-kontribwent ikun daħal fis-sistema iżda li għalihom ma jkun sar l-ebda tnaqqis, għandhom ikunu deduċibbli. 3. L-ammonti li diġà jkunu tnaqqsu qabel id-dħul fis-sistema ma jistgħux jerġgħu jitnaqqsu. Artikolu 48 Telf ta’ qabel id-dħul Meta kontribwent ikun ġarrab telf qabel daħal fis-sistema prevista minn din id-Direttiva, li seta’ jiġi riportat skont il-liġi nazzjonali applikabbli iżda li jkun għadu ma ġiex paċut kontra l-profitti taxxabbli, dak it-telf jista’ jitnaqqas mill-bażi għat-taxxa safejn previst skont il-liġi nazzjonali. Artikolu 49 Regola ġenerali għall-ħruġ mis-sistema Meta kontribwent joħroġ mis-sistema prevista minn din id-Direttiva, l-assi u l-obbligazzjonijiet tiegħu għandhom jiġu rikonoxxuti skont il-valur tagħhom kif ikkalkulat skont ir-regoli tas-sistema, sakemm ma jkunx iddikjarat mod ieħor f’din id-Direttiva. Artikolu 50 Assi fissi deprezzati fi grupp ta' assi Meta kontribwent joħroġ mis-sistema prevista minn din id-Direttiva, il-grupp ta’ assi tiegħu taħt is-sistema prevista minn din id-Direttiva għandu jiġi rikonoxxut, għall-finijiet tar-regoli fiskali nazzjonali, bħala grupp wieħed ta’ assi li għandu jiġi deprezzat bil-metodu tat-tnaqqis fil-bilanċ b’rata annwali ta’ 25%. Artikolu 51 Kuntratti fuq perjodu fit-tul mal-ħruġ mis-sistema Wara li l-kontribwent joħroġ mis-sistema, id-dħul u l-ispejjeż li jirriżultaw minn kuntratti fit-tul għandhom jiġu ttrattati skont il-liġi nazzjonali dwar it-taxxa korporattiva li tapplika wara. Madankollu, id-dħul u l-ispejjeż li diġà jkunu ġew ikkunsidrati għall-finijiet tat-taxxa fis-sistema prevista minn din id-Direttiva ma għandhomx jerġgħu jitqiesu. Artikolu 52 Provvedimenti u tnaqqis mal-ħruġ mis-sistema Wara li l-kontribwent joħroġ mis-sistema prevista minn din id-Direttiva, l-ispejjeż li diġà jkunu tnaqqsu skont l-Artikoli 25 sa 25 ma jistgħux jerġgħu jitnaqqsu. Artikolu 53 Telf mal-ħruġ mis-sistema It-telf imġarrab mill-kontribwent li jkun għadu ma ġiex paċut kontra l-profitti taxxabbli skont ir-regoli tas-sistema prevista minn din id-Direttiva għandhom jiġu riportati skont il-liġi nazzjonali dwar it-taxxa korporattiva. KAPITOLU IXKONSOLIDAMENT Artikolu 54 Sussidjarji li jikkwalifikaw 1. Is-sussidjarji li jikkwalifikaw għandhom ikunu s-sussidjarji kollha immedjati u ta’ livell aktar baxx li fihom il-kumpanija holding ikollha d-drittijiet li ġejjin: (a) dritt li terżerċita iżjed minn 50% tad-drittijiet tal-vot; (b) dritt ta’ sjieda li jammonta għal iżjed minn 75% tal-kapital tal-kumpanija jew iżjed minn 75% tad-drittijiet li jagħtu dritt għall-profitt. 2. Sabiex jiġu kkalkulati l-limiti msemmija fil-paragrafu 1 fir-rigward ta’ kumpaniji għajr is-sussidjarji immedjati tagħhom, għandhom japplikaw ir-regoli li ġejjin: (a) ladarba jintlaħaq il-limitu tad-drittijiet tal-vot fir-rigward tas-sussidjarji immedjati u ta’ livell anqas, il-kumpanija holding għandha titqies li għandha 100% ta’ dawk id-drittijiet. (b) id-dritt għall-profitt u s-sjieda tal-kapital għandhom jiġu kkalkulati billi jiġu mmultiplikati l-interessi miżmuma fis-sussidjarji intermedji f’kull livell. Id-drittijiet tas-sjieda li jammontaw għal 75% jew anqas miżmuma direttament jew indirettament mill-kumpanija holding, inklużi d-drittijiet f’kumpaniji residenti f’pajjiż terz, għandhom jiġu kkunsidrati wkoll fil-kalkolazzjoni. Artikolu 55 Formazzjoni ta’ grupp 1. Kontribwent residenti għandu jifforma grupp ma’: (a) l-istabbilimenti permanenti tiegħu kollha li jinsabu fi Stati Membri oħra; (b) l-istabbilimenti permanenti kollha li jinsabu fi Stat Membru tas-sussidjarji li jikkwalifikaw tiegħu residenti f’pajjiż terz; (c) is-sussidjarji li jikkwalifikaw tiegħu kollha residenti fi Stat Membru wieħed jew aktar; (d) kontribwenti residenti oħra li jkunu sussidjarji li jikkwalifikaw tal-istess kumpanija li tkun residenti f’pajjiż terz u tissodisfa l-kundizzjonijiet fl-Artikolu 2(2)(a). 2. Kontribwent mhux residenti għandu jifforma grupp fir-rigward tal-istabbilimenti permanenti tiegħu kollha li jinsabu fl-Istati Membri u s-sussidjarji li jikkwalifikaw tiegħu kollha residenti fi Stat Membru wieħed jew aktar, inklużi l-istabbilimenti permanenti ta’ dawn tal-aħħar li jinsabu fl-Istati Membri. Artikolu 56 Insolvenza Kumpanija f’insolvenza jew likwidazzjoni ma tistax issir membru ta’ grupp. Kontribwent li fir-rigward tiegħu ssir dikjarazzjoni ta’ insolvenza jew li jiġi likwidat għandu jitlaq mill-grupp immedjatament. Artikolu 57 Ambitu tal-konsolidament 1. Il-bażijiet għat-taxxa tal-membri ta’ grupp għandhom jiġu konsolidati. 2. Meta l-bażi għat-taxxa konsolidata tkun negattiva, it-telf għandu jiġi riportat u jiġi paċut kontra l-bażi għat-taxxa konsolidata pożittiva li jmiss. Meta l-bażi għat-taxxa konsolidata tkun pożittiva, din għandha tinqasam skont l-Artikoli 86 sa 102. Artikolu 58 Tempiżmu 1. Il-limiti tal-Artikolu 54 iridu jintlaħqu matul is-sena fiskali kollha. 2. Minkejja l-paragrafu 1, kontribwent għandu jsir membru ta’ grupp fid-data li fiha jintlaħqu l-limiti tal-Artikolu 54. Il-limiti jridu jintlaħqu għal mill-anqas disa’ xhur konsekuttivi, u jekk dan ma jseħħx il-kontribwent għandu jiġi ttrattat daqs li kieku qatt ma sar membru tal-grupp. Artikolu 59 Eliminazzjoni tat-tranżazzjonijiet fi ħdan il-grupp 1. Meta tiġi kkalkulata l-bażi għat-taxxa konsolidata, il-profitti u t-telf li jirriżultaw minn tranżazzjonijiet imwettqa direttament bejn il-membri ta’ grupp għandhom jiġu injorati. 2. Sabiex jiġi stabbilit jekk ikunx hemm tranżazzjoni fi ħdan il-grupp, iż-żewġ partijiet għat-tranżazzjoni jridu jkunu membri tal-grupp fil-ħin li ssir it-tranżazzjoni u jonqsu li jiġu rikonoxxuti d-dħul u l-ispejjeż assoċjati. 3. Il-gruppi għandhom japplikaw metodu konsistenti u dokumentat sewwa sabiex jirreġistraw it-tranżazzjonijiet fi ħdan il-grupp. Il-gruppi jistgħu jibdlu l-metodu biss għal raġunijiet kummerċjali validi, fil-bidu ta’ sena fiskali. 4. Il-metodu sabiex jiġu rreġistrati t-tranżazzjonijiet fi ħdan il-grupp għandu jagħmilha possibbli li t-trasferimenti u l-bejgħ kollu fi ħdan il-grupp jiġu identifikati fl-iżjed livell baxx tal-prezz u l-valur għall-finijiet tat-taxxa. Artikolu 60 Taxxa minn ras il-għajn Ma għandha tiġi ċċarġjata l-ebda taxxa minn ras il-għajn fuq tranżazzjonijiet bejn il-membri ta’ grupp. KAPITOLU XDĦUL U TLUQ MILL-GRUPP Artikolu 61 Assi fissi mad-dħul fil-grupp Meta kontribwent ikun is-sid ekonomiku ta’ assi fissi mhux deprezzabbli jew assi fissi deprezzabbli b’mod individwali fid-data tad-dħul tiegħu fi grupp u xi membru tal-grupp jiddisponi minn wieħed minn dawn l-assi fi żmien ħames snin minn dik id-data, għandu jsir aġġustament fis-sena tad-disponiment għas-sehem imqassam tal-membru tal-grupp li kellu s-sjieda ekonomika fuq dawn l-assi fid-data tad-dħul. Ir-rikavat ta’ tali disponiment għandu jiżdied ma’ dak is-sehem u għandhom jitnaqqsu l-ispejjeż relatati mal-assi mhux deprezzabbli u l-valur għall-finijiet tat-taxxa tal-assi deprezzabbli. Tali aġġustament għandu jsir ukoll fir-rigward tal-assi finanzjarji bl-eċċezzjoni tal-ishma f’impriżi affiljati, il-parteċipazzjonijiet u l-ishma proprji. Jekk, b’riżultat tar-riorganizzazzjoni ta’ negozju, il-kontribwent ma jibqax jeżisti jew ma jkollux aktar stabbiliment permanenti fl-Istat Membru li fih kien residenti fid-data tad-dħul tiegħu fil-grupp, huwa għandu jitqies li għandu stabbiliment permanenti hemmhekk għall-iskop tal-applikazzjoni tad-dispożizzjonijiet ta’ dan l-Artikolu. Artikolu 62 Kuntratti fuq perjodu fit-tul mad-dħul fil-grupp Id-dħul u l-ispejjeż li jkunu akkumulaw skont l-Artikoli 24(2) u (3) qabel ma kontribwent ikun daħal fil-grupp iżda li jkunu għadhom ma ġewx inklużi fil-kalkolazzjoni tat-taxxa skont il-liġi nazzjonali applikabbli dwar it-taxxa korporattiva għandhom jiżdiedu ma’, jew jitnaqqsu mis-sehem imqassam skont ir-regoli dwar it-tempiżmu tal-liġi nazzjonali. Id-dħul li jkun ġie intaxxat skont il-liġi nazzjonali applikabbli dwar it-taxxa korporattiva qabel ma kontribwent ikun daħal fil-grupp, f’ammont akbar minn dak li kien jiġi ċċarġjat skont l-Artikolu 24(2), għandu jitnaqqas mis-sehem imqassam. Artikolu 63 Provvedimenti u Tnaqqis mad-dħul fil-grupp L-ispejjeż koperti bl-Artikoli 25, 26 u 27, li jsiru b’rabta ma’ attivitajiet jew tranżazzjonijiet imwettqa qabel ma kontribwent jidħol fil-grupp iżda li għalihom ma jkun sar l-ebda provvediment jew tnaqqis skont il-liġi nazzjonali applikabbli dwar it-taxxa korporattiva għandhom ikunu deduċibbli biss kontra s-sehem imqassam tal-kontribwent, sakemm ma jsirux iżjed minn ħames snin wara li l-kontribwent jidħol fil-grupp. Artikolu 64 Telf mad-dħul fil-grupp It-telf mhux ikkumpensat li jagħmel kontribwent jew stabbiliment permanenti skont ir-regoli ta’ din id-Direttiva jew skont il-liġi nazzjonali dwar it-taxxa korporattiva qabel ma jidħol fi grupp ma jistax jiġi paċut kontra l-bażi għat-taxxa konsolidata. Tali telf għandu jiġi riportat u jista’ jiġi paċut kontra s-sehem imqassam rispettivament skont l-Artikolu 43 jew skont il-liġi nazzjonali dwar it-taxxa korporattiva li tkun tapplika għall-kontribwent fin-nuqqas tas-sistema prevista minn din id-Direttiva. Artikolu 65 Terminazzjoni ta’ grupp Meta jispiċċa grupp, is-sena fiskali għandha titqies li ntemmet. Il-bażi għat-taxxa konsolidata u kwalunkwe telf mhux ikkumpensat tal-grupp għandu jiġi allokat lil kull membru tal-grupp skont l-Artikoli 86 sa 102, fuq il-bażi tal-fatturi tat-tqassim applikabbli għas-sena fiskali tat-terminazzjoni. Artikolu 66 Telf wara t-terminazzjoni tal-grupp Wara t-terminazzjoni tal-grupp, it-telf għandu jiġi ttrattat kif ġej: (a) jekk il-kontribwent jibqa’ fis-sistema prevista minn din id-Direttiva iżda mhux fi grupp, it-telf għandu jiġi riportat u jiġi paċut skont l-Artikolu 43; (b) jekk il-kontribwent jissieħeb fi grupp ieħor, it-telf għandu jiġi riportat u jiġi paċut kontra s-sehem imqassam tiegħu; (c) jekk il-kontribwent jitlaq mis-sistema, it-telf għandu jiġi riportat u jiġi paċut skont il-liġi nazzjonali dwar it-taxxa korporattiva li ssir applikabbli, daqs li kieku dak it-telf ikun sar waqt li l-kontribwent kien suġġett għal dik il-liġi. Artikolu 67 Assi fissi mat-tluq mill-grupp Jekk assi fissi mhux deprezzabbli jew assi fissi deprezzabbli b’mod individwali, għajr dawk li jwasslu għal eżenzjoni mnaqqsa skont l-Artikolu 75, isir disponiment minnhom fi żmien tliet snin mit-tluq mill-grupp tal-kontribwent li jkollu s-sjieda ekonomika ta’ dawn l-assi, ir-rikavat għandu jiżdied mal-bażi għat-taxxa konsolidata tal-grupp fis-sena tad-disponiment u għandhom jitnaqqsu l-ispejjeż relatati mal-assi mhux deprezzabbli u l-valur għall-finijiet tat-taxxa, tal-assi deprezzabbli. L-istess regola għandha tapplika għall-assi finanzjarji, bl-eċċezzjoni tal-ishma f’impriżi affiljati, il-parteċipazzjonijiet u l-ishma proprji. Sakemm ir-rikavat mid-disponiment jiżdied mal-bażi għat-taxxa konsolidata tal-grupp, huwa ma għandux ikun taxxabbli mod ieħor. Artikolu 68 Assi intanġibbli ġġenerati mill-grupp innifsu Meta kontribwent li jkun is-sid ekonomiku ta’ ass intanġibbli wieħed jew aktar iġġenerati mill-grupp innifsu jitlaq mill-grupp, ammont ugwali għall-ispejjeż magħmula fir-rigward ta’ dawk l-assi għar-riċerka, l-iżvilupp, it-tqegħid fis-suq u r-reklamar fil-ħames snin ta’ qabel għandu jiġi miżjud mal-bażi għat-taxxa konsolidata tal-membri li jifdal tal-grupp. L-ammont miżjud ma għandux, madankollu, jaqbeż il-valur tal-assi mat-tluq tal-kontribwent mill-grupp. Dawk l-ispejjeż għandhom jiġu attribwiti lill-kontribwent li jitlaq u għandhom jiġi ttrattati skont il-liġi nazzjonali dwar it-taxxa korporattiva li ssir applikabbli għall-kontribwent jew, jekk jibqa’ fis-sistema prevista minn din id-Direttiva, skont ir-regoli ta’ din id-Direttiva. Artikolu 69 Telf mat-tluq mill-grupp Ma għandu jiġi attribwit l-ebda telf lil membru tal-grupp li jitlaq minn grupp. KAPITOLU XIRIORGANIZZAZZJONIJIET TAN-NEGOZJU Artikolu 70 Riorganizzazzjonijiet tan-negozju fi ħdan grupp 1. Ir-riorganizzazzjoni tan-negozju fi ħdan grupp jew it-trasferiment tas-sede legali ta’ kontribwent li jkun membru tal-grupp ma għandux iwassal għal profitti jew telf għall-iskopijiet biex tiġi determinata l-bażi għat-taxxa konsolidata. Għandu japplika l-Artikolu 59(3). 2. Minkejja l-paragrafu 1, meta, b’riżultat ta’ riorganizzazzjoni tan-negozju jew ta’ sensiela ta’ tranżazzjonijiet bejn il-membri ta’ grupp fi żmien perjodu ta’ sentejn, l-assi sostanzjalment kollha ta’ kontribwent jiġu trasferiti fi Stat Membru ieħor u l-fattur tal-assi jinbidel b’mod sostanzjali, għandhom japplikaw ir-regoli li ġejjin. Fil-ħames snin ta’ wara t-trasferiment, l-assi trasferiti għandhom jiġu attribwiti lill-fattur tal-assi tal-kontribwent li jagħmel it-trasferiment sakemm membru tal-grupp jibqa’ s-sid ekonomiku tal-assi. Jekk il-kontribwent ma jkunx għadu jeżisti jew ma jkunx għad għandu stabbiliment permanenti fl-Istat Membru li minnu ġew trasferiti l-assi, huwa għandu jitqies li għandu stabbiliment permanenti hemmhekk għall-iskop tal-applikazzjoni tad-dispożizzjonijiet ta’ dan l-Artikolu. Artikolu 71 Trattament tat-telf meta riorganizzazzjoni tan-negozju sseħħ bejn żewġ gruppi jew aktar 1. Meta, b’riżultat ta’ riorganizzazzjoni tan-negozju, grupp wieħed jew aktar, jew żewġ membri jew aktar ta’ grupp, isiru parti minn grupp ieħor, kwalunkwe telf mhux ikkumpensat tal-grupp jew il-grupp eżistenti qabel għandu jiġi allokat lil kull wieħed mill-membri tal-grupp tal-aħħar skont l-Artikoli 86 sa 102, fuq il-bażi tal-fatturi applikabbli għas-sena fiskali li fiha sseħħ ir-riorganizzazzjoni tan-negozju, u għandu jiġi riportat għas-snin futuri. 2. Meta żewġ kontribwenti prinċipali jew aktar jingħaqdu flimkien skont it-tifsira tal-Artikolu 2(a)(i) u (ii) tad-Direttiva tal-Kunsill 2009/133/KE[19], kwalunkwe telf mhux ikkumpensat ta’ grupp għandu jiġi allokat lill-membri tiegħu skont l-Artikoli 86 sa 102, fuq il-bażi tal-fatturi applikabbli għas-sena fiskali li fiha sseħħ l-inkorporazzjoni, u għandu jiġi riportat għas-snin futuri. KAPITOLU XIINEGOZJATI BEJN IL-GRUPP U ENTITAJIET OĦRA Artikolu 72 Eżenzjoni bi progressjoni Mingħajr preġudizzju għall-Artikolu 75, id-dħul li huwa eżentat mit-taxxa skont l-Artikolu 11(c), (d) jew (e) jista’ jitqies meta tiġi determinata r-rata tat-taxxa applikabbli għal kontribwent Artikolu 73 Klawsola ta’ bdil L-Artikolu 11(c), (d) jew (e) ma għandux japplika meta l-entità li tkun għamlet id-distribuzzjoni tal-profitt, l-entità li tagħha jsir id-disponiment mill-ishma jew l-istabbiliment permanenti jkunu ġew soġġetti, fil-pajjiż ta’ residenza tal-entità jew fil-pajjiż li fih ikun jinsab l-istabbiliment permanenti, għal waħda minn dawn li ġejjin: (a) taxxa fuq il-profitti, skont ir-reġim ġenerali f’dak il-pajjiż terz, b’rata statutorja ta’ taxxa korporattiva iżjed baxxa minn 40% tar-rata tat-taxxa korporattiva statutorja medja applikabbli fl-Istati Membri; (b) reġim speċjali f’dak il-pajjiż terz li jippermetti livell konsiderevolment iżjed baxx ta’ tassazzjoni mir-reġim ġenerali. Ir-rata tat-taxxa korporattiva statutorja medja applikabbli fl-Istati Membri għandha tiġi ppubblikata mill-Kummissjoni kull sena. Hija għandha tiġi kkalkulata bħala medja aritmetika. Għall-iskop ta’ dan l-Artikolu u l-Artikoli 81 u 82, l-emendi għar-rata għandhom japplikaw l-ewwel darba għall-kontribwenti fis-sena fiskali tagħhom li tibda wara l-emenda. Artikolu 74 Komputazzjoni tad-dħul ta’ stabbiliment permanenti Fejn l-Artikolu 73 japplika għad-dħul ta’ stabbiliment permanenti f’pajjiż terz, id-dħul, l-ispejjeż u elementi deduċibbli oħra tiegħu għandhom jiġu stabbiliti skont ir-regoli tas-sistema prevista minn din id-Direttiva. Artikolu 75 Rifjut ta’ disponimenti ta’ ishma eżentati Fejn, b’riżultat tad-disponiment ta’ ishma, kontribwent jitlaq mill-grupp u dak il-kontribwent, fis-sena fiskali preżenti jew fis-snin fiskali preċedenti jkun akkwista, fi tranżazzjoni fi ħdan il-grupp, ass fiss wieħed jew aktar għajr l-assi deprezzati fi grupp, għandu jiġi eskluż mill-eżenzjoni ammont li jikkorrispondi għal dawk l-assi sakemm